**บทที่ 2**

**สภาวการณ์และบริบทที่ส่งผลต่อการพัฒนามหาวิทยาลัยราชภัฏราชนครินทร์**

แผนปฏิบัติราชการมหาวิทยาลัยราชภัฏราชนครินทร์ พ.ศ. 2568-2570 ได้มีการพิจารณาถึงบริบท ที่เปลี่ยนแปลงไปในสังคมไทย ภูมิภาคอาเซียน สังคมโลก ที่มีผลกระทบต่อการพัฒนาทรัพยากรบุคคล และนโยบายระดับชาติ รวมทั้งการวิเคราะห์สถานการณ์ของมหาวิทยาลัย เพื่อกำหนดกรอบแนวทาง ในการพัฒนามหาวิทยาลัยให้สามารถขับเคลื่อนการดำเนินงานให้บรรลุวิสัยทัศน์ ซึ่งการเปลี่ยนแปลง ที่สำคัญและส่งผลกระทบต่อการพัฒนาการศึกษาของมหาวิทยาลัยราชภัฏราชนครินทร์ ประกอบด้วย

**2.1 สถานการณ์และบริบทภายนอกและภายใน**

**2.1.1 บริบทภายนอกประเทศ**

**1. สถานการณ์และแนวโน้มเศรษฐกิจโลก**

**1.1 การขยายตัวของเศรษฐกิจโลก** เศรษฐกิจโลกประสบปัญหาวิกฤตเศรษฐกิจ การเงินที่เริ่มต้นในสหรัฐอเมริกา ส่งผลให้เศรษฐกิจมีการขยายตัวได้ช้า และเผชิญกับวิกฤตเศรษฐกิจ ในยุโรปสำหรับในระยะ 5 ปีข้างหน้า เศรษฐกิจโลกยังมีแนวโน้มขยายตัวช้า และมีความเสี่ยงจากความผันผวนในระบบเศรษฐกิจและการเงินโลกในเกณฑ์สูง

**1.2 รูปแบบการค้ามีแนวโน้มเปลี่ยนแปลงไปสู่การค้าเสรีเฉพาะกลุ่มมากขึ้น** และมีการรวมกลุ่มทางเศรษฐกิจที่หลากหลายขึ้น โดยเฉพาะการแข่งขันในภาคการบริการและ การท่องเที่ยว ทั่วโลกมีความรุ่งแรงมากยิ่งขึ้น ภายใต้สภาพแวดล้อมการเดินทางที่เปลี่ยนแปลงไปอย่างรวดเร็ว ทั้งการเคลื่อนย้ายผู้คนได้อย่างเสรีภายใต้กรอบข้อตกลงต่าง ๆ การเดินทางที่สะดวกและมีทางเลือกมากขึ้น

**1.3 ตลาดเงินโลกไร้พรมแดน** เป็นผลมาจากเทคโนโลยีและนวัตกรรมทางการเงิน มีความก้าวหน้าอย่างรวดเร็วทำให้มีการพัฒนาเครื่องมือทางการเงินใหม่ ๆ เช่น Application ทางการเงิน Crowd Funding และ Financial Platform เป็นต้น ประกอบกับการเปิดเสรีภาคการเงินในอาเซียน ทำให้เกิดการแข่งขันที่รุนแรงขึ้นในทุกภูมิภาคของโลก

**1.4 การเปิดเสรีมากขึ้นของอาเซียน ภายหลังปี 2558** ซึ่งเป็นโอกาสสำคัญหลาย ประการ อาทิ การเคลื่อนย้ายปัจจัยการผลิต ทุน แรงงานอย่างเสรี การลดข้อจำกัดในด้านอุปสงค์ ในประเทศซึ่งทำให้ภาคการผลิตสามารถ ขยายตลาดและพัฒนาตนเองให้มีความเข้มแข็งมากขึ้น รวมทั้งการใช้ความได้เปรียบด้านสถานที่ตั้งและด้านโครงสร้างพื้นฐานและโลจิสติกส์ในการขับเคลื่อนเศรษฐกิจให้เป็นศูนย์กลางทางด้านการค้า การลงทุน การเงิน การบริการ และการผลิตภาคอุตสาหกรรมทั้งในภาคสินค้า และบริการ

**2. การเปลี่ยนแปลงของประชากร**

จำนวนประชากรของโลก พ.ศ. 2559 คือ 7.349 พันล้านคน และมีแนวโน้มเพิ่มขึ้นอย่างต่อเนื่อง องค์การสหประชาชาติได้คาดการณ์จำนวนประชากรโลกในปี พ.ศ. 2593 (ค.ศ. 2050) จะมีประชากรจำนวน 9.7 พันล้านคน ถึงแม้ว่าจำนวนประชากรโลกมีแนวโน้มเพิ่มขึ้นแต่อัตราการเติบโต ของประชากรโลก (World Growth Rate) กลับลดลงอย่างต่อเนื่อง เนื่องจากอัตราการเกิดของประชากรโลกลดลงอย่างต่อเนื่องโดยเฉพาะในเขตเมือง ด้านอายุขัยของประชากรโลกมีแนวโน้มสูงขึ้นและมีอัตราการตายต่ำลง เนื่องจากเทคโนโลยีทางการแพทย์ในปัจจุบันมีความเจริญก้าวหน้ามากขึ้น ทำให้ประชากรมีอายุประมาณ 70 ปี และจะเพิ่มเป็นอายุ 77 ปี ในพ.ศ. 2593 ส่งผลให้โครงสร้างประชากรโลกเปลี่ยนแปลงเข้าสู่สังคมผู้สูงอายุ

ผลจากโครงสร้างประชากรเป็นสังคมผู้สูงอายุประกอบกับอัตราการเกิดที่น้อยลงอย่างต่อเนื่องนี้ทำให้ประเทศต่าง ๆ ไม่สามารถผลิตแรงงานเพื่อมาทดแทนแรงงานที่สูญเสียไปเนื่องจาก การ เกษียณอายุอย่างเพียงพอ จากข้อมูลข้างต้นส่งผลให้ประเทศต่าง ๆ จำเป็นต้องพัฒนาเทคโนโลยีและนวัตกรรม ที่ช่วยให้ผู้สูงอายุดำรงชีวิตอยู่ได้สะดวกสบายขึ้น และพัฒนานวัตกรรมที่ทั้งช่วยอำนวยความสะดวกให้แรงงานในด้านการทำงาน และสามารถทำงานทดแทนแรงงานคน เพื่อแก้ปัญหาแรงงาน ขาดแคลน นอกจากนี้ประเทศต่าง ๆ ต้องวางแผนในการบริการด้านสุขภาพแก่ประชากรสูงวัย ซึ่งจะมีค่าใช้จ่ายด้านบริการสุขภาพสูงขึ้น

**3. การวิจัยและพัฒนาด้านวิทยาศาสตร์และเทคโนโลยีอย่างก้าวกระโดด**

ในอนาคตองค์ความรู้ด้านวิทยาศาสตร์และเทคโนโลยีที่สั่งสมมาอย่างต่อเนื่อง ประกอบกับความก้าวหน้าทางวิทยาศาสตร์พื้นฐานแขนงใหม่ เช่น วิทยาการรับรู้ (Cognitive Science) ซึ่งเป็นการทำงานระหว่างสมองและจิตใจ ความสัมพันธ์ระหว่างความคิด อารมณ์ และการกระทำมีความสำคัญต่อการสร้างเทคโนโลยีและนวัตกรรมใหม่ที่จะส่งผลให้เกิดการ พลิกโฉมการพัฒนาเศรษฐกิจ สังคม และการดำรงชีวิตของมนุษย์แบบก้าวกระโดด (Disruptive Technology) โดยมีแนวโน้มว่าเทคโนโลยีพื้นฐานใน 4 ด้าน ได้แก่ เทคโนโลยีชีวภาพ นาโนเทคโนโลยี เทคโนโลยีวัสดุศาสตร์ พลังงาน และสิ่งแวดล้อม และเทคโนโลยีสารสนเทศ การสื่อสาร และดิจิทัล

ประเทศไทยจำเป็นต้องเร่งสร้างสมรรถนะทางเทคโนโลยีชั้นสูงใน 5 กลุ่ม ได้แก่ กลุ่มอาหารเกษตร และเทคโนโลยีชีวภาพ กลุ่มสาธารณสุข สุขภาพ และเทคโนโลยีทางการแพทย์ กลุ่มเครื่องมืออุปกรณ์อัจฉริยะ หุ่นยนต์ และระบบเครื่องกลที่ใช้ระบบอิเล็กทรอนิกส์ควบคุม กลุ่มดิจิทัล เทคโนโลยีอินเทอร์เน็ตที่เชื่อมต่อและบังคับอุปกรณ์ต่างๆ ปัญญาประดิษฐ์และ เทคโนโลยีสมองกลฝังตัว กลุ่มอุตสาหกรรมสร้างสรรค์ วัฒนธรรม และบริการที่มีมูลค่าสูง โดยกลุ่ม เทคโนโลยีที่ไทยมีศักยภาพพัฒนาได้เอง ได้แก่ การเกษตร การแพทย์ และสิ่งแวดล้อม อุตสาหกรรมสร้างสรรค์และวัฒนธรรม จะต้องพัฒนาต่อยอดให้เกิดมูลค่าเพิ่มและเป็นฐานเศรษฐกิจใหม่ในระยะต่อไป สำหรับกลุ่มเทคโนโลยี อื่น ๆ ที่ประเทศไทยยังขาดศักยภาพในการพัฒนา อาจใช้รูปแบบการพัฒนาในลักษณะวิศวกรรมย้อนกลับ (Reverse Engineering) เพื่อให้สามารถเร่งพัฒนาเทคโนโลยี ให้ทันการเปลี่ยนแปลงของโลก รวมทั้ง ต้องเตรียมพัฒนาคนทั้งในระยะสั้นและในระยะยาว โดยในระยะสั้นต้องดึงดูดนักวิจัยจากต่างประเทศ และในระยะยาวพัฒนาคนและบุคลากรวิจัยโดยเฉพาะวิทยาศาสตร์พื้นฐานในลักษณะสหสาขาเพื่อสั่งสม องค์ความรู้ด้านวิทยาศาสตร์เทคโนโลยีสาหรับการ พัฒนาเศรษฐกิจ และยกระดับคุณภาพชีวิตของประชาชนในระยะยาว

**4. การเปลี่ยนแปลงด้านเทคโนโลยี**

จากข้อมูลการศึกษาขององค์กรข้อมูลสากล (DC: International Data Cooperation)แสดงตัวเลขคาดการณ์เกี่ยวกับการเติบโตที่มีอย่างต่อเนื่องไปจนถึงปี 2020 ของธุรกิจ Big Data และ Business Analytics ในกลุ่มธุรกิจการเงินการธนาคาร และการลงทุนการผลิตนั้นจะเป็นสองอุตสาหกรรมหลักที่ผลักดันให้ตลาดดังกล่าวเติบโต

การปฏิวัติดิจิทัล (Digtal Revolution) ทำให้เกิดยุคอินเทอร์เน็ตในทุกสิ่งทุกอย่าง (Internet of Things) และส่งผลให้รูปแบบการดำเนินชีวิต การทำงานและความสัมพันธ์ของคนในสังคม เปลี่ยนแปลงไปตลอดจนปัญหาทางสังคมมีความซับซ้อนยิ่งขึ้น เทคโนโลยี Cloud ติด 1 ใน 10 เทคโนโลยีที่มีความนิยมสูงติดต่อกันตั้งแต่ 2009 และยังคงมีความนิยมต่อเนื่อง ค่าใช้จ่ายของบริการ Cloud ทั่วโลกจะเติบโตขึ้นในอัตราเฉลี่ยที่สูงกว่าค่าใช้จ่ายใน Traditional IT ถึง 6 เท่า เนื่องจากเป็นรูปแบบการให้บริการที่เหมาะสมสำหรับบริษัทขนาดเล็กที่ไม่มีความสามารถในการพัฒนาชอฟต์แวร์ ของตนเองขึ้นใช้งานและมีความเสี่ยงน้อย

**5. การเปลี่ยนแปลงสภาพภูมิอากาศ**

การเปลี่ยนแปลงสภาพภูมิอากาศและภัยธรรมชาติมีความผันผวนและรุนแรงมากขึ้นส่งผลกระทบและกดดันให้ต้องเปลี่ยนแปลงรูปแบบการผลิตและพฤติกรรมการบริโภค ความตระหนัก ในระดับนานาชาติ ผลักดันให้ประเทศต่าง ๆ ต้องดำเนินการตามข้อตกลงระหว่างประเทศเกี่ยวกับ การเปลี่ยนแปลงสภาพภูมิอากาศ ประเทศไทยจึงต้องเร่งเตรียมความพร้อมในการ ลดการปล่อยก๊าซ เรือนกระจก และกำหนดกฎระเบียบในเรื่องการจัดการของเสียภาคอุตสาหกรรม ให้มีความชัดเจน และบังคับใช้ให้เกิดผลในด้านการบริโภคก็มีความตื่นตัวและตระหนักถึงความจำเป็นที่จะต้องปรับเปลี่ยนพฤติกรรมไปสู่การบริโภคสินค้าเป็นมิตรต่อสิ่งแวดล้อมกันมากขึ้นและมีแนวโน้มที่จะมีการเปลี่ยนแปลงอย่างเป็นวงกว้างในอนาคต

**6. เป้าหมายการพัฒนาที่ยั่งยืน (Sustainable Development Goals-SDGs)**

ในการประชุมสมัชชาใหญ่แห่ง องค์การสหประชาชาติ เมื่อวันที่ 27 กันยายน 2558 ที่ประชุมมีมติรับรองเป้าหมายการพัฒนา ของโลกชุดใหม่เพื่อดำเนินการต่อเนื่องจาก MDGs 2015 โดยใช้ชื่อเป้าหมายการพัฒนาที่ ยั่งยืนของโลก(Sustainable Development Goals : SDGs : 2030) โดยได้มีการกำหนดเป้าหมายการพัฒนาไว้ 17 เป้าหมาย โดยเป้าหมายที่ 4 เป็นเป้าหมายที่เกี่ยวข้องกับ การศึกษา ได้กำหนดเป้าหมายไว้ว่า “สร้างหลักประกันว่าทุกคนได้รับการศึกษาที่มีคุณภาพอย่างเสมอภาคและเท่าเทียมและสนับสนุนโอกาสในการเรียนรู้ตลอดชีวิต” ในส่วนของสาระสำคัญมีการ เปลี่ยนแปลงจากเดิมที่เน้นการสร้างโอกาสทางการศึกษาในสถานศึกษาไปสู่แนวคิดที่ให้ความสำคัญกับการเข้าถึงเด็กที่ด้อยโอกาสทุกกลุ่ม ปัญหาความเท่าเทียมของหญิงและชายในการเข้าถึงการศึกษา และต้องเป็นการศึกษาที่มีคุณภาพ โดยเชื่อมโยงกับความต้องการของตลาดงานจึงต้องแสวงหาความร่วมมือกับภาคเอกชนเพื่อรวบรวมข้อมูลเกี่ยวกับทักษะการทำงานที่ภาคเอกชนต้องการ รวมถึงกลุ่มผู้ใหญ่ที่มีปัญหาการอ่านออกเขียนได้และการขาดทักษะใหม่ ๆ ที่ตลาดต้องการให้กลับเข้ามาศึกษาต่อเพื่อเสริมสร้างทักษะและสมรรถนะในการประกอบอาชีพอย่างต่อเนื่อง

เป้าประสงค์ที่สำคัญของ SDGs 2030 คือ การสร้างหลักประกันทางการศึกษาที่มีคุณภาพเสมอภาคและเท่าเทียมสำหรับเด็กทุกคนในทุกระดับตั้งแต่ปฐมวัยถึงอุดมศึกษา เพิ่มจำนวนครูที่มีคุณภาพ เพิ่มจำนวนเยาวชนและผู้ใหญ่ที่มีทักษะที่จำเป็นสำหรับการทำงานและการเป็นผู้ประกอบการ รวมทั้งขจัดความเหลี่อมล้ำทางการศึกษา โดยคำนึงถึงสิทธิมนุษยชน ความเสมอภาคระหว่างเพศ การส่งเสริมวัฒนธรรมแห่งความสงบสุข และการเป็นพลเมืองของโลก

**เป้าหมายการพัฒนาที่ยั่งยืน (Sustainable Development Goals-SDGs) ทั้ง 17 ข้อ คือ**

**เป้าหมายที่ 1 :** ยุติความยากจนทุกรูปแบบในทุกที่

**เป้าหมายที่ 2** **:** ยุติความหิวโหย บรรลุความมั่นคงทางอาหารและยกระดับโภชนาการ และส่งเสริมเกษตรกรรมที่ยั่งยืน

**เป้าหมายที่ 3 :** สร้างหลักประกันว่าคนมีชีวิตที่มีสุขภาพดีและส่งเสริมสวัสดิภาพ สำหรับทุกคนในทุกวัย

**เป้าหมายที่ 4 :** สร้างหลักประกันว่าทุกคนมีการศึกษาที่มีคุณภาพอย่างครอบคลุม และเท่าเทียม และสนับสนุนโอกาสในการเรียนรู้ตลอดชีวิต

**เป้าหมายที่ 5 :** บรรลุความเสมอภาคระหว่างเพศและให้อำนาจของผู้หญิงและเด็กหญิงทุกคน

**เป้าหมายที่ 6 :** สร้างหลักประกันว่าจะมีการจัดให้มีน้ำและสุขอนามัยสาหรับทุกคน และมีการบริหารจัดการที่ยั่งยืน

**เป้าหมายที่ 7 :** สร้างหลักประกันว่าทุกคนเข้าถึงพลังงานสมัยใหม่ในราคาที่สามารถ ซื้อหาได้ เชื่อถือได้ และยั่งยืน

**เป้าหมายที่ 8 :** ส่งเสริมการเติบโตทางเศรษฐกิจที่ต่อเนื่อง ครอบคลุม และยั่งยืน การจ้างงานเต็มที่และมีผลิตภาพ และการมีงานที่สมควรสาหรับทุกคน

**เป้าหมายที่ 9 :** สร้างโครงสร้างพื้นฐานที่ทีความทนทาน ส่งเสริมการพัฒนา อุตสาหกรรมที่ครอบคลุมและยั่งยืน และส่งเสริมนวัตกรรม

**เป้าหมายที่ 10 :** ลดความไม่เสมอภาคภายในและระหว่างประเทศ

**เป้าหมายที่ 11 :** ทำให้เมืองและการตั้งถิ่นฐานของมนุษย์มีความครอบคลุม ปลอดภัย มีภูมิต้านทาน และยั่งยืน

**เป้าหมายที่ 12 :** สร้างหลักประกันให้มีรูปแบบการบริโภคและผลิตที่ยั่งยืน

**เป้าหมายที่ 13 :** ปฏิบัติการอย่างเร่งด่วนเพื่อต่อสู้กับการเปลี่ยนแปลงสภาพภูมิอากาศ และผลกระทบที่เกิดขึ้น

**เป้าหมายที่ 14 :** อนุรักษ์และใช้ประโยชน์จากมหาสมุทร ทะเลและทรัพยากรทางทะเล อย่างยั่งยืนเพื่อการพัฒนาที่ยั่งยืน

**เป้าหมายที่ 15 :** ปกป้อง ฟื้นฟู และสนับสนุนการใช้ระบบนิเวศบนบกอย่างยั่งยืน จัดการป่าไม้อย่างยั่งยืน ต่อสู้การกลายสภาพเป็นทะเลทราย หยุดการ เสื่อมโทรมของที่ดินและฟื้นสภาพกลับมาใหม่ และหยุดการสูญเสีย ความหลากหลายทางชีวภาพ

**เป้าหมายที่ 16 :** ส่งเสริมสังคมที่สงบสุขและครอบคลุมเพื่อการพัฒนาที่ยั่งยืน ให้ทุกคน เข้าถึงความยุติธรรม และสร้างสถาบันที่มีประสิทธิผล รับผิดรับชอบ และครอบคลุม ในทุกระดับ

**เป้าหมายที่ 17 :** เสริมความเข้มแข็งให้แก่กลไกการดำเนินงานและฟื้นฟูสภาพหุ้นส่วน ความร่วมมือระดับโลกสำหรับการพัฒนาที่ยั่งยืน

**2.1.2 บริบทภายในประเทศ**

**1. ยุทธศาสตร์ชาติ 20 ปี พ.ศ. 2561-2580**

รัฐธรรมนูญแห่งราชอาณาจักรไทย พ.ศ. 2560 กำหนดให้รัฐบาลต้องจัดทำยุทธศาสตร์ชาติ เพื่อใช้เป็นทิศทางการบริหารประเทศในช่วงระยะเวลา 20 ปี รวมทั้งออกเป็นพระราชบัญญัติการจัดทำยุทธศาสตร์ชาติ พ.ศ. 2560 โดยกำหนดให้มียุทธศาสตร์ชาติเป็นเป้าหมายในการพัฒนาประเทศอย่างยั่งยืนตามหลักธรรมาภิบาล เพื่อใช้เป็นกรอบในการจัดทำแผนต่าง ๆ ให้สอดคล้องและบูรณาการกัน จะก่อให้เกิดเป็นพลังผลักดันร่วมกันไปสู่เป้าหมายตามระยะเวลาที่กำหนดไว้ในยุทธศาสตร์ชาติซึ่งจะต้องไม่น้อยกว่า 20 ปี ส่งผลให้ทุกแผนรวมทั้งแผนอุดมศึกษาระยะยาวจะต้องเชื่อมโยงกับยุทธศาสตร์ชาติ

บทบาทของอุดมศึกษาที่ตอบวิสัยทัศน์ชาติ ในการเพิ่มขีดความสามารถในการแข่งขัน ด้วยการจัดการเรียนการสอนบนความรับผิดชอบและมีคุณภาพทางการศึกษา การสร้างงานวิจัยและนวัตกรรมที่ตอบโจทย์การพัฒนาประเทศสามารถนำไปสร้างมูลค่าเพิ่ม รวมทั้งการสร้างองค์ความรู้ ที่ตรงกับความต้องการของภาคสังคม ชุมชน ท้องถิ่น และภาคการผลิตจริง เพื่อให้บทบาทของอุดมศึกษามีส่วนในการนำประเทศหลุดพ้นจากกับดักประเทศรายได้ปานกลางไปสู่กลุ่มประเทศรายได้สูง สามารถ ลดความเหลื่อมล้ำทางสังคม และเศรษฐกิจของคนไทยในฐานะอุดมศึกษาเป็นกลไกหนึ่งที่สำคัญของการ ขับเคลื่อนการพัฒนาประเทศ

ยุทธศาสตร์ชาติ ระยะ 20 ปี (พ.ศ. 2561-2580) มีการกำหนดวิสัยทัศน์และเป้าหมายที่ต้องบรรลุร่วมกัน คือ “ประเทศมีความมั่นคง มั่งคั่ง ยั่งยืน เป็นประเทศที่พัฒนาแล้ว ด้วยการพัฒนาตามปรัชญา ของเศรษฐกิจพอเพียง” โดยมีหลักการที่สำคัญคือ เชิดชูสถาบัน ประยุกต์ใช้หลักปรัชญาของเศรษฐกิจพอเพียงให้เป็นฐานในการพัฒนาประเทศ และค่านิยมความเป็นไทยเพื่อสร้างความปรองดอง โดยมีการกำหนดยุทธศาสตร์หลัก 6 ข้อ คือ

1. ยุทธศาสตร์ด้านความมั่นคง : ประเทศชาติมั่นคง ประชาชนมีความสุข เน้นการบริหารจัดการสภาวะแวดล้อมของประเทศให้มีความมั่นคง ปลอดภัย เอกราช อธิปไตย และมีความสงบเรียบร้อยในทุกระดับ ตั้งแต่ระดับชาติ สังคม ชุมชน

2. ยุทธศาสตร์ด้านการสร้างความสามารถในการแข่งขัน : พัฒนาภาคการผลิต และ บริการ พัฒนาผู้ประกอบการ และพัฒนาโครงสร้าง พื้นฐานทางเศรษฐกิจ

3. ยุทธศาสตร์ด้านการพัฒนาและส่งเสริมศักยภาพมนุษย์ : ปฏิรูปการเรียนรู้ พัฒนาคน ตลอดช่วงชีวิต คนไทยที่มีคุณธรรม มีวินัย เคารพกฎหมาย มีทักษะในศตวรรษที่ 21 สร้างสุขภาวะที่ดี และความอยู่ดีมีสุข

4. ยุทธศาสตร์การสร้างโอกาสและความเสมอภาคทางสังคม : สร้างความมั่นคงในชีวิต และทรัพย์สิน สร้างโอกาสเข้าถึงบริการทางสังคม และความสมานฉันท์

5. ยุทธศาสตร์ด้านการสร้างการเติบโตบนคุณภาพ ชีวิตที่เป็นมิตรต่อสิ่งแวดล้อม : อนุรักษ์ ฟื้นฟู ทรัพยากรธรรมชาติ วางระบบการจัดการน้ำอย่างบูรณาการ พัฒนาพลังงานที่เป็นมิตรกับ สิ่งแวดล้อม

6. ยุทธศาสตร์ด้านการปรับสมดุลและพัฒนาระบบ บริหารจัดการภาครัฐ : ระบบบริหารราชการแบบบูรณาการ พัฒนาข้าราชการมืออาชีพ ต่อต้านการทุจริต ปรับปรุงกฎหมาย ระเบียบ ให้มีความชัดเจน ทันสมัย

**2. การขับเคลื่อนประเทศสู่ Thailand 4.0**

รัฐบาลมีนโยบายขับเคลื่อนประเทศให้หลุดพ้นจากกับดักประเทศรายได้ปานกลางไปสู่ประเทศรายได้สูง รวมทั้งหลุดพ้นกับดักความไม่เท่าเทียมกันของคนในชาติไปสู่การพัฒนาอย่างสมดุล ที่ไม่ทิ้งใครไว้ข้างหลังโดยใช้โมเดล Thailand 4.0 ที่ขับเคลื่อนเศรษฐกิจของประเทศไปสู่ Value Base Economy หรือการขับเคลื่อนประเทศด้วยนวัตกรรม ใช้ความได้เปรียบในความหลากหลายทางชีวภาพ และความหลากหลายทางวัฒนธรรมมาเป็นกลไกในการพัฒนาประเทศ จากวิวัฒนาการของการพัฒนาประเทศจาก Thailand 1.0 : ประเทศเกษตรกรรมไปสู่ Thailand 2.0 : ประเทศอุตสาหกรรมเบาไปสู่ Thailand 3.0 : ประเทศอุตสาหกรรมหนักจนไปสู่เป้าหมายของการพัฒนา คือ Thailand 4.0 ที่ประกอบด้วย 1) เปลี่ยนจากสินค้าโภคภัณฑ์ไปสู่สินค้านวัตกรรม 2) เปลี่ยนจากขับเคลื่อนประเทศ ด้วยภาคอุตสาหกรรมไปสู่การขับเคลื่อนด้วยเทคโนโลยีและความคิดสร้างสรรค์ 3) เปลี่ยนจาก เน้นภาคการผลิตสินค้าไปสู่การเน้นภาคบริการมากขึ้นโดยเป้าหมาย Thailand 4.0 ครอบคลุมใน 4 มิติ ดังนี้

1. การสร้างความมั่งคั่งทางเศรษฐกิจ เน้นการสร้างมูลค่า” (Value - Based Economy) ที่ขับเคลื่อนด้วยนวัตกรรมเทคโนโลยีและความคิดสร้างสรรค์โดยมีเป้าหมายที่จะเพิ่มงบประมาณทางด้านการวิจัยและพัฒนาให้เป็นร้อยละ 4 ของ GDP เพิ่มอัตราการขยายตัวทางเศรษฐกิจ เป็นร้อยละ 5 - 6 ภายในระยะเวลา 5 ปี และเพิ่มรายได้เฉลี่ยต่อหัวของประชากรจาก 15,000 บาทต่อเดือนไปเป็น 43,000 บาทต่อเดือนภายในปี พ.ศ. 2575

2. การสร้างความอยู่ดีมีสุขทางสังคม เป็น “สังคมที่ไม่ทอดทิ้งใครไว้ข้างหลัง” ด้วยการเติมเต็มศักยภาพของคนในสังคม เพื่อสร้างหลักประกันความมั่นคงทางเศรษฐกิจสังคม และฟื้นความสมานฉันท์และความเป็นปึกแผ่นของคนในสังคม โดยลดความเหลื่อมล้ำในสังคม (วัดผลจาก Gini Coefficient) จาก 0.465 ในปี พ.ศ. 2556 เป็น 0.36 ในปี พ.ศ. 2575 ตามมาตรฐาน OECD ปรับเปลี่ยนไปสู่ระบบสวัสดิการสังคม เต็มรูปแบบใน 20 ปี รวมทั้งพัฒนาเกษตรกรให้เป็นเกษตรกร ยุคใหม่ (Smart Farmer) 20,000 ครัวเรือนภายใน 5 ปี

3. การยกระดับคุณค่ามนุษย์ โดยการพัฒนาคนไทยให้เป็น “มนุษย์ที่สมบูรณ์ในศตวรรษ ที่ 21” ควบคู่ไปกับการเป็น “คนไทย4.0 ในโลกที่หนึ่ง” โดยใช้ดัชนีการพัฒนามนุษย์ (Thailand HDI) จาก 0.722 ไปเป็น 0.8 หรือติดอยู่ในอันดับ 50 ประเทศภายใน 10 ปี รวมทั้ง สถาบันอุดมศึกษาของไทย อย่างน้อย 5 แห่ง ถูกจัดอยู่ใน 100 สถาบันอุดมศึกษาระดับโลก ภายใน ระยะเวลา 20 ปี

4. การรักษ์สิ่งแวดล้อม มี“ระบบเศรษฐกิจที่สามารถปรับสภาพตามภูมิอากาศ” ควบคู่ไปกับการเป็น “สังคมคาร์บอนต่ำ”อย่างเต็มรูปแบบ โดยมีเป้าหมาย การพัฒนาเป็น 10 เมืองน่าอยู่ระดับโลก ภายใน 5 ปี และมี 5 เมืองอัจฉริยะ เต็มรูปแบบ ภายใน 10 ปี

ซึ่งรัฐบาลได้กำหนดทิศทางการพัฒนาโมเดล Thailand 4.0 ภายใต้หลักปรัชญาเศรษฐกิจพอเพียง อันสืบเนื่องจากพระบรมราโชวาทในพระบาทสมเด็จพระเจ้าอยู่หัวในวารสารชัยพัฒนาประจำเดือนสิงหาคม 2542 “เศรษฐกิจพอเพียงเป็นเสมือนรากฐานของชีวิตรากฐานความมั่นคงของแผ่นดิน เปรียบเสมือนเสาเข็มที่ถูกตอกรองรับบ้านเรือนตัวอาคารไว้นั่นเอง สิ่งก่อสร้างจะมั่นคงได้ก็อยู่ที่เสาเข็ม แต่คนส่วนมากมองไม่เห็นเสาเข็ม และลืมเสาเข็มซะด้วยซ้ำไป” โดยกำหนดวาระในการขับเคลื่อน Thailand 4.0 ดังนี้ วาระที่ 1 : การเตรียมคนไทย 4.0 ให้พร้อมก้าวสู่โลกที่หนึ่ง วาระที่ 2 : การพัฒนา คลัสเตอร์เทคโนโลยีและอุตสาหกรรมแห่งอนาคต วาระที่ 3 : การบ่มเพาะผู้ประกอบการและพัฒนาเครือข่ายวิสาหกิจที่ขับเคลื่อนด้วยนวัตกรรม วาระที่ 4 : การเสริมความเข้มแข็งของเศรษฐกิจภายในประเทศผ่าน 18 กลุ่มจังหวัด และ 77 จังหวัด และวาระที่ 5 : การบูรณการอาเซียน เชื่อมประเทศไทยสู่ประชาคมโลก

**3. แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570)**

แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570) มีจุดมุ่งหมายสูงสุดเพื่อขับเคลื่อนการพัฒนาประเทศให้สามารถบรรลุผลตามเป้าหมายการพัฒนาระยะยาวที่กำหนดไว้ ในยุทธศาสตร์ชาติ โดยมุ่งหวังให้แผนพัฒนาฯ ฉบับที่ 13 (พ.ศ. 2566-2570) ทำหน้าที่เป็นกลไกในการ ประเด็นที่มีลำดับความสำคัญสูงต่อการพัฒนาประเทศในระยะ 5 ปี และเพื่อผลักดันให้ประเทศสามารถก้าวข้ามความท้าทายต่าง ๆ เพื่อขับเคลื่อนสู่ความเจริญเติบโตที่ทุกภาคส่วนได้รับประโยชน์อย่างเท่าเทียมกัน โดย (ร่าง) แผนพัฒนาฯ ฉบับที่ 13 ได้กำหนดทิศทางและเป้าหมายของการพัฒนาบนพื้นฐานของหลักการและแนวคิดที่สำคัญ 4 ประการ ได้แก่

1) หลักปรัชญาของเศรษฐกิจพอเพียง โดยการสืบสาน รักษา ต่อยอดการพัฒนาตามหลักปรัชญา ของเศรษฐกิจพอเพียง ซึ่งตั้งอยู่บนพื้นฐานของความพอประมาณ ความมีเหตุผล การสร้างภูมิคุ้มกันที่ดี ควบคู่กับการใช้เงื่อนไข 2 ประการเพื่อกำกับการกำหนดทิศทางและประเด็นการพัฒนา ในส่วนต่าง ๆ ได้แก่ เงื่อนไขความรู้โดยการใช้องค์ความรู้ทางวิชาการที่รอบด้าน และเงื่อนไขคุณธรรม โดยยึดถือผลประโยชน์ ของประชาชนและความเป็นธรรมในทุกมิติของสังคม

2) แนวคิด Resilience ซึ่งเป็นแนวคิดที่มุ่งเน้นการลดความเปราะบางต่อความเปลี่ยนแปลง

อันประกอบด้วยการพัฒนาความสามารถใน 3 ระดับ ได้แก่ (1) การพร้อมรับ (Cope) หมายถึง ความสามารถในการบริหารจัดการภายใต้สภาวะวิกฤติ ให้สามารถยืนหยัดและต้านทานความยากลำบาก รวมถึงฟื้นคืนกลับสู่สภาวะปกติได้อย่างรวดเร็ว (2) การปรับตัว (Adapt) หมายถึง การปรับทิศทาง รูปแบบ และแนวทางการพัฒนาให้สอดรับกับความเปลี่ยนแปลง พร้อมกระจายความเสี่ยงและปรับตัวอย่างเท่าทันเพื่อแสวงหาประโยชน์จากสิ่งที่เกิดขึ้น และ (3) การเปลี่ยนแปลงเพื่อพร้อมเติบโตอย่างยั่งยืน (Transform) หมายถึงการเปลี่ยนแปลงเชิงโครงสร้างและปัจจัยพื้นฐานให้สอดรับกับความเปลี่ยนแปลง

3) เป้าหมายการพัฒนาอย่างยั่งยืนของสหประชาชาติซึ่งอยู่บนพื้นฐานของแนวคิด “ไม่ทิ้งใครไว้ข้างหลัง” โดยมุ่งเสริมสร้างคุณภาพชีวิตที่ดีให้กับประชาชนทุกกลุ่ม ทั้งในมิติของการมีปัจจัย ที่จำเป็นสำหรับการดำรงชีวิตขั้นพื้นฐานที่เพียงพอ การมีสภาพแวดล้อมที่ดี การมีปัจจัยสนับสนุนให้มีสุขภาพที่สมบูรณ์ทั้งทางร่างกายและจิตใจ การมีโอกาสที่จะใช้ศักยภาพของตนในการสร้างความเป็นอยู่ที่ดี รวมถึงการมุ่งส่งต่อทรัพยากรธรรมชาติและสิ่งแวดล้อมที่ดีไปยังคนรุ่นต่อไป

4) โมเดลเศรษฐกิจ BCG ซึ่งเป็นแนวคิดการพัฒนาเศรษฐกิจใน 3 รูปแบบควบคู่กัน ได้แก่ เศรษฐกิจชีวภาพ เศรษฐกิจหมุนเวียน และเศรษฐกิจสีเขียว โดยอาศัยฐานศักยภาพและความเข้มแข็ง ของประเทศอันประกอบด้วยความหลากหลายทางชีวภาพและความหลากหลายทางวัฒนธรรม พร้อมกับการใช้ประโยชน์จากองค์ความรู้ทางด้านวิทยาศาสตร์ เทคโนโลยี และนวัตกรรมในการสร้างมูลค่าเพิ่ม เพื่อผลักดันให้ประเทศมีการเจริญเติบโตทางเศรษฐกิจอย่างยั่งยืน และสามารถกระจายรายได้ โอกาส และความมั่งคั่งได้อย่างทั่วถึง

ทั้งนี้ภายใต้แผนพัฒนาฯ ฉบับที่ 13 มีความมุ่งหมายที่จะเร่งเพิ่มศักยภาพของประเทศ ในการรับมือกับความเสี่ยงที่อาจส่งผลกระทบที่รุนแรงและเสริมสร้างความสามารถในการสร้างสรรค์ประโยชน์จากโอกาสที่เกิดขึ้นได้อย่างเหมาะสมและทันท่วงทีการกำหนดทิศทางการพัฒนาประเทศ ในระยะของแผนพัฒนาฯ ฉบับที่ 13 จึงมีวัตถุประสงค์เพื่อ พลิกโฉมประเทศไทยสู่ “สังคมก้าวหน้าเศรษฐกิจสร้างมูลค่าอย่างยั่งยืน” ซึ่งหมายถึงการสร้างการเปลี่ยนแปลงที่ครอบคลุมตั้งแต่ระดับโครงสร้างนโยบาย และกลไก เพื่อมุ่งเสริมสร้างสังคมที่ก้าวทันพลวัตของโลก และเกื้อหนุนให้คนไทยมีโอกาส ที่จะพัฒนาตนเองได้อย่างเต็มศักยภาพ พร้อมกับการปรับโครงสร้างเศรษฐกิจไปสู่การขับเคลื่อน ด้วยเทคโนโลยี นวัตกรรมและความคิดสร้างสรรค์มีความสามารถในการสร้างมูลค่าเพิ่มที่สูง และคำนึงถึงความยั่งยืนด้านสิ่งแวดล้อมเพื่อให้เป็นไปตามวัตถุประสงค์ข้างต้น แผนพัฒนาฯ ฉบับที่ 13 ได้กำหนดเป้าหมายหลักจำนวน 5 ประการ ประกอบด้วย

1) การปรับโครงสร้างการผลิตสู่เศรษฐกิจฐานนวัตกรรม โดยยกระดับขีดความสามารถในการแข่งขันของภาคการผลิตและบริการสำคัญให้สูงขึ้น และสามารถตอบโจทย์พัฒนาการ ของเทคโนโลยีและสังคมยุคใหม่ และเป็นมิตรต่อสิ่งแวดล้อม เชื่อมโยงเศรษฐกิจท้องถิ่นและผู้ประกอบการรายย่อยกับห่วงโซ่มูลค่าของภาคการผลิตและบริการเป้าหมาย รวมถึงพัฒนาระบบนิเวศ ที่ส่งเสริมการค้าการลงทุนและนวัตกรรม

2) การพัฒนาคนสำหรับโลกยุคใหม่ โดยพัฒนาให้คนไทยมีทักษะและคุณลักษณะ ที่เหมาะสมกับโลกยุคใหม่ ทั้งทักษะในด้านความรู้ทักษะทางพฤติกรรม และคุณลักษณะตามบรรทัดฐาน ที่ดีของสังคมเตรียมพร้อมกำลังคนที่มีคุณภาพสอดคล้องกับความต้องการของตลาดแรงงาน เอื้อต่อการปรับโครงสร้างเศรษฐกิจไปสู่ภาคการผลิตและบริการเป้าหมายที่มีศักยภาพและผลิตภาพสูงขึ้น รวมทั้งพัฒนาหลักประกันและความคุ้มครองทางสังคมเพื่อส่งเสริมความมั่นคงในชีวิต

3) การมุ่งสู่สังคมแห่งโอกาสและความเป็นธรรม โดยลดความเหลื่อมล้ำทั้งในเชิงรายได้ความมั่งคั่ง และโอกาสในการแข่งขันของภาคธุรกิจ สนับสนุนช่วยเหลือกลุ่มเปราะบางและผู้ด้อยโอกาสให้มีโอกาสในการเลื่อนชั้นทางเศรษฐกิจและสังคม รวมถึงจัดให้มีบริการสาธารณะที่มีคุณภาพอย่างทั่วถึงและเท่าเทียม

4) การเปลี่ยนผ่านไปสู่ความยั่งยืน โดยปรับปรุงการใช้ทรัพยากรธรรมชาติในการผลิตและบริโภคให้มีประสิทธิภาพและสอดคล้องกับขีดความสามารถในการรองรับของระบบนิเวศ แก้ไขปัญหามลพิษสำคัญด้วยวิธีการที่ยั่งยืน โดยเฉพาะมลพิษทางอากาศ ขยะ และมลพิษทางน้ำ และลดการปล่อยก๊าซเรือนกระจกเพื่อมุ่งสู่ความเป็นกลางทางคาร์บอน (Carbon Neutrality) ภายในครึ่งแรกของศตวรรษนี้

5) การเสริมสร้างความสามารถของประเทศในการรับมือกับการเปลี่ยนแปลงและ ความเสี่ยงภายใต้บริบทโลกใหม่ โดยการสร้างความพร้อมในการรับมือและแสวงหาโอกาสจากการเป็นสังคมสูงวัยการเปลี่ยนแปลงสภาพภูมิอากาศ ภัยโรคระบาด และภัยคุกคามทางไซเบอร์ พัฒนาโครงสร้างพื้นฐานและกลไกทางสถาบันที่เอื้อต่อการเปลี่ยนแปลงสู่ดิจิทัล รวมทั้งปรับปรุงโครงสร้างและระบบการบริหารงานของภาครัฐให้สามารถตอบสนองต่อการเปลี่ยนแปลงของบริบททางเศรษฐกิจ สังคม และเทคโนโลยีได้อย่างทันเวลา มีประสิทธิภาพ และมีธรรมาภิบาล

เพื่อถ่ายทอดเป้าหมายหลักไปสู่ภาพของการขับเคลื่อนที่ชัดเจนในลักษณะของวาระ การพัฒนา(Agenda) ที่เอื้อให้เกิดการทำงานร่วมกันของหลายหน่วยงานและหลายภาคส่วนในการผลักดันการพัฒนาในเรื่องใดเรื่องหนึ่งให้เกิดผลได้อย่างเป็นรูปธรรม แผนพัฒนาฯ ฉบับที่ 13 จึงได้กำหนดหมุดหมายการพัฒนาจำนวน 13 ประการ ซึ่งเป็นการบ่งบอกถึงสิ่งที่ประเทศไทยปรารถนาจะ ‘เป็น’ มุ่งหวังจะ ‘มี’ หรือต้องการจะ ‘ขจัด’ เพื่อสะท้อนประเด็นการพัฒนาที่มีลำดับความสำคัญสูงต่อการพลิกโฉมประเทศไทยสู่ “สังคมก้าวหน้าเศรษฐกิจสร้างมูลค่าอย่างยั่งยืน” และการบรรลุเป้าหมายหลักในช่วงระยะเวลา 5 ปี ของแผนพัฒนาฯ ฉบับที่ 13 ทั้งนี้ หมุดหมายการพัฒนาที่กำหนดขึ้นเป็นประเด็นที่มีลักษณะเชิงบูรณาการ ซึ่งสามารถนำไปสู่การพัฒนาทั้งในด้านเศรษฐกิจ สังคม ทรัพยากรธรรมชาติและสิ่งแวดล้อมไปพร้อม ๆ กัน ทำให้หมุดหมายแต่ละประการสามารถสนับสนุนเป้าหมายหลักได้มากกว่าหนึ่งข้อ โดยหมุดหมาย ทั้ง 13 ประการ แบ่งออกได้เป็น 4 มิติ ดังนี้

1. มิติภาคการผลิตและบริการเป้าหมาย

หมุดหมายที่ 1 ไทยเป็นประเทศชั้นนำด้านสินค้าเกษตรและเกษตรแปรรูปมูลค่าสูง

หมุดหมายที่ 2 ไทยเป็นจุดหมายของการท่องเที่ยวที่เน้นคุณภาพและความยั่งยืน

หมุดหมายที่ 3 ไทยเป็นฐานการผลิตยานยนต์ไฟฟ้าที่สำคัญของโลก

หมุดหมายที่ 4 ไทยเป็นศูนย์กลางทางการแพทย์และสุขภาพมูลค่าสูง

หมุดหมายที่ 5 ไทยเป็นประตูการค้าการลงทุนและยุทธศาสตร์ทางโลจิสติกส์ที่สำคัญของภูมิภาค

หมุดหมายที่ 6 ไทยเป็นฐานการผลิตอุปกรณ์อิเล็กทรอนิกส์อัจฉริยะที่สำคัญของโลก

2. มิติโอกาสและความเสมอภาคทางเศรษฐกิจและสังคม

หมุดหมายที่ 7 ไทยมีวิสาหกิจขนาดกลางและขนาดย่อมที่เข้มแข็ง มีศักยภาพสูง และสามารถแข่งขันได้

หมุดหมายที่ 8 ไทยมีพื้นที่และเมืองอัจฉริยะที่น่าอยู่ ปลอดภัย เติบโตได้อย่างยั่งยืน

หมุดหมายที่ 9 ไทยมีความยากจนข้ามรุ่นลดลง และคนไทยทุกคนมีความคุ้มครองทางสังคมที่เพียงพอ เหมาะสม

3. มิติความยั่งยืนของทรัพยากรธรรมชาติและสิ่งแวดล้อม

หมุดหมายที่ 10 ไทยมีเศรษฐกิจหมุนเวียนและสังคมคาร์บอนต่ำ

หมุดหมายที่ 11 ไทยสามารถลดความเสี่ยงและผลกระทบจากภัยธรรมชาติและ การเปลี่ยนแปลงสภาพภูมิอากาศ

4. มิติปัจจัยผลักดันการพลิกโฉมประเทศ

หมุดหมายที่ 12 ไทยมีกำลังคนสมรรถนะสูง มุ่งเรียนรู้อย่างต่อเนื่อง ตอบโจทย์การพัฒนา แห่งอนาคต

หมุดหมายที่ 13 ไทยมีภาครัฐที่ทันสมัย มีประสิทธิภาพ และตอบโจทย์ประชาชน

**4. แผนการศึกษาแห่งชาติ พ.ศ. 2560-2579**

แผนการศึกษาแห่งชาติ พ.ศ. 2560-2579 เป็นแผนระยะ 20 ปี ที่มีความสอดคล้องกับยุทธศาสตร์ชาติ 20 ปี โดยได้กำหนดแนวคิดหลักสำหรับการจัดการศึกษาเพื่อปวงชน (Education for All) เพื่อความเท่าเทียม และทั่วถึง (Inclusive Education) บนหลักปรัชญาของเศรษฐกิจพอเพียง (Sufficiency Economy) รวมทั้งการมีสวนร่วมของทุกภาคส่วนของสังคม (All for Education) แผนการศึกษาแห่งชาติ กำหนดวิสัยทัศน์ให้ “คนไทยทุกคนได้รับการศึกษาและเรียนรู้ตลอดชีวิตอย่างมีคุณภาพ ดำรงชีวิตอย่างเป็นสุข สอดคล้องกับหลักปรัชญาของเศรษฐกิจพอเพียง และการเปลี่ยนแปลงของโลกศตวรรษที่ 21” ประกอบด้วย 6 ยุทธศาสตร์ คือ ยุทธศาสตร์ 1 การจัดการศึกษาเพื่อความมั่นคงของสังคมและประเทศชาติ ยุทธศาสตร์ 2 การผลิตและพัฒนากำลังคน การวิจัย และนวัตกรรม เพื่อสร้าง ขีดความสามารถในการแข่งขันของประเทศ ยุทธศาสตร์ 3 การพัฒนาศักยภาพคนทุกช่วงวัย และการสร้างสังคมแห่งการเรียนรู้ ยุทธศาสตร์ 4 การสร้างโอกาส ความเสมอภาค และความเท่าเทียมทางการศึกษา ยุทธศาสตร์ 5 การจัดการศึกษาเพื่อสร้างเสริม คุณภาพชีวิตที่เป็นมิตรกับสิ่งแวดล้อม และยุทธศาสตร์ 6 การพัฒนาประสิทธิภาพของระบบบริหารจัดการ

และเพื่อให้บรรลุ วิสัยทัศน์และจุดมุ่งหมาย ในการจัดการศึกษาดังกล่าวข้างต้น แผนการศึกษาแห่งชาติได้วางเป้าหมายไว้ 2 ด้าน คือ 1) เป้าหมายด้านผู้เรียน (Learner Aspirations) โดยมุ่งพัฒนาผู้เรียนทุกคนให้มี คุณลักษณะและทักษะ การเรียนรู้ในศตวรรษที่ 21 (3Rs8Cs) 2) เป้าหมายของการจัดการศึกษา (Aspirations) 5 ประการ คือ 1) ประชากรทุกคนเข้าถึงการศึกษาที่มีคุณภาพและมีมาตรฐานอย่างทั่วถึง (Access) 2) ผู้เรียนทุกคน ทุกกลุ่มเป้าหมายได้รับบริการการศึกษาที่มีคุณภาพ ตามมาตรฐานอย่างเท่าเทียม (Equity) 3) ระบบการศึกษาที่มีคุณภาพ สามารถพัฒนาผู้เรียนให้บรรลุ ขีดความสามารถเต็มตามศักยภาพ (Quality) 4) ระบบการบริหารจัดการศึกษาที่มีประสิทธิภาพ เพื่อการลงทุนทางการศึกษาที่คุ้มค่าและบรรลุเป้าหมาย (Efficiency) 5) ระบบการศึกษาที่สนองตอบและก้าวทันการเปลี่ยนแปลงของโลกที่เป็นพลวัตและบริบทที่เปลี่ยนแปลง (Relevancy)

**5. แผนอุดมศึกษาระยะยาว 20 ปี พ.ศ. 2561-2580**

แผนอุดมศึกษาระยะยาว 20 ปี พ.ศ. 2561-2580 กำหนดวิสัยทัศน์ “อุดมศึกษาไทยเป็นแหล่งสร้างปัญญาให้สังคม นำทางไปสู่การเปลี่ยนแปลง สร้างนวัตกรรม ความรู้ งานวิจัย ที่เสนอทางเลือก และแก้ปัญหา เพื่อการพัฒนาประเทศ และสร้างขีดความสามารถในการแข่งขัน” ซึ่งประกอบด้วยยุทธศาสตร์หลัก 6 ด้าน คือ

**ยุทธศาสตร์ที่ 1** อุดมศึกษาเป็นแหล่งพัฒนากำลังคนและสร้างเสริมศักยภาพทั้งทักษะความคิดและการรู้คิด เพื่อสนับสนุนการพัฒนาประเทศตามยุทธศาสตร์ชาติ โดยมีประเด็นความท้าทายคือ คุณภาพของบัณฑิตที่ถดถอยและไม่ตรงความต้องการของผู้จ้างงาน และตลาดแรงงานที่กำลังเปลี่ยนแปลงอย่างรวดเร็ว การปรับเปลี่ยนรูปแบบการเรียนการสอนให้ทันสมัยและทันกับการเรียนรู้ในศตวรรษที่ 21 และความสามารถในทักษะด้านดิจิทัลและภาษาต่างประเทศ ความครอบคลุมเหมาะสมของสาขาการผลิตและศาสตร์ต่าง ๆ ตามความต้องการของภาคส่วนต่าง ๆ และการพัฒนาประเทศ และการผลิตคน ให้เพียงพอตามทิศทางการพัฒนา และการเปิดโอกาสให้ต่อยอดความรู้เพื่อเตรียมพร้อมรับการปรับสัดส่วนประชากร ซึ่งมีเป้าหมาย ดังนี้

1. ปรับสัดส่วนการผลิตในภาพรวมเพื่อให้ตรงกับทิศทางการพัฒนา

2. การปรับปรุงคุณภาพของอุดมศึกษาเพื่อการพัฒนาที่ยั่งยืน

3. เพิ่มโอกาสการเข้าถึงให้ทุกกลุ่มส่งเสริมโอกาสทางการศึกษาในกลุ่มวัยทำงานและการเรียนรู้ตลอดชีวิต

4. การสร้างเครือข่ายและเปิดโอกาสให้ภาคเอกชนเข้ามามีส่วนร่วมในการจัดการศึกษา (Work-based learning, Integrated Learning, Credit Bank)

5. ยกระดับอุดมศึกษาให้มีความเป็นสากล (Internationalization) เพื่อให้สามารถแข่งขันได้ในยุคโลกาภิวัตน์ (Globalization)

**ตัวชี้วัดหลัก (Core KPI)**

KPI 1 : สัดส่วนการผลิตบุคลากรสายวิทย์ : สายอื่น ในสถาบันอุดมศึกษา 60 : 40 (พ.ศ. 2558 สายวิทย์ 28% : ตั้งเป้า พ.ศ. 2580 สายวิทย์ 60% : สายอื่น พ.ศ. 2580 40%)

KPI 2 : ร้อยละของผู้เรียนในระบบอุดมศึกษาเทียบกับจำนวนประชากร ช่วงอายุ 18-22 ปี : ร้อยละ 60 (พ.ศ. 2558 : 53% : ตั้งเป้า พ.ศ. 2580 : 60%

KPI 3 : ระดับการพัฒนาทักษะด้านภาษาอังกฤษ (CEFR ระดับปริญญาตรี) : ระดับ C1 : ตั้งเป้า พ.ศ. 2580

**ยุทธศาสตร์ที่ 2** การพัฒนาศักยภาพและคุณภาพนักศึกษา เสริมสร้างความรู้ และทักษะทางอาชีพให้พร้อมรองรับการเปลี่ยนแปลงที่จะเกิดขึ้นในอนาคต โดยมีประเด็นความท้าทาย คือ การพัฒนาทักษะในด้านต่าง ๆ อย่างต่อเนื่อง (3R8C) การเปิดโอกาสให้เกิดความเท่าเทียมและการเข้าถึงของกลุ่มที่มีข้อจำกัด การพัฒนาทักษะและความรู้ความสามารถเพื่อตอบสนองความต้องการของตลาดแรงงานและการพัฒนาเศรษฐกิจในด้านการสร้างนวัตกรรมและความเป็นผู้ประกอบการ การสร้างจิตสำนึกด้านสิ่งแวดล้อมและความเป็นประชากรโลก การพัฒนาศักยภาพเพื่ออนาคต กิจกรรมนักศึกษาที่บูรณาการกับหลักสูตร ความสามารถและเทคนิคในการถ่ายทอดวิชาความรู้และทักษะของอาจารย์เพื่อให้นักศึกษารู้จักคิดแก้ไขปัญหา และมีความคิดสร้างสรรค์ ซึ่งมีเป้าหมาย ดังนี้

1.ปรับปรุงกิจกรรมการพัฒนานักศึกษาให้ทันสมัย ได้มาตรฐานครอบคลุมความรู้และทักษะในศตวรรษที่ 21

2. พัฒนาทักษะการทำงานและการแก้ปัญหา (3R8C)

3. การพัฒนาศักยภาพนักศึกษาเพื่อสนับสนุนการสร้างนวัตกรรมและวิจัย

**ตัวชี้วัดหลัก (Core KPI)**

KPI 4 : การประเมินทักษะและสมรรถนะของบัณฑิตด้าน Soft Skill และ Critical Thinking : 21 Century

KPI 5 : Innovative Universities : 10 แห่ง

**ยุทธศาสตร์ที่ 3** เสริมสร้างสมรรถนะหลักของอุดมศึกษาไทยให้เป็นแหล่งพัฒนาต่อยอด ความสามารถในการใช้ความรู้ สร้างผลงานวิจัย ค้นหาคำตอบที่จะนพไปใช้ประโยชน์ ในการแก้ปัญหา และพัฒนาเศรษฐกิจทั้งระดับท้องถิ่นและระดับประเทศ โดยมีประเด็นความท้าทาย คือ การเพิ่ม ขีดความสามารถด้านงานวิจัยและนวัตกรรมที่นำไปสู่การพัฒนาประเทศ (Thailand 4.0) การสร้าง ขีดความสามารถในการวิจัยที่เป็นแนวหน้า การค้นหาคำตอบเพื่อสนับสนุนการพัฒนาสังคมและเศรษฐกิจของประเทศ การนำผลงานวิจัยมาต่อยอดเพื่อพัฒนากลุ่มอุตสาหกรรมเป้าหมายตามยุทธศาสตร์ประเทศ การพัฒนาศักยภาพของนักวิจัย ทั้งกลุ่มหลัก กลุ่มสนับสนุน และนักวิจัยมืออาชีพ และการพัฒนา ขีดความสามารถสู่มหาวิทยาลัยวิจัยและการเป็น Global University ซึ่งมีเป้าหมาย ดังนี้

1. พัฒนาสถาบันอุดมศึกษาตามความสามารถและศักยภาพด้านการวิจัย และ การบริการที่มีต่อสังคม (Research Hubs , Innovation Center)

2. พัฒนาสมรรถนะและความสามารถบุคลากรวิจัยเพื่อสร้างความรู้ใหม่และ นวัตกรรมที่มีคุณภาพสูง (ผลงานวิจัย, จำนวนอาจารย์, จำนวนนักวิจัย, Impactor, Citation)

3. การสร้างขีดความสามารถในการวิจัยที่นำไปสู่การใช้งานจริง แก้ไขปัญหา และชี้นำสังคม (จำนวนนวัตกรรมที่ใช้งานและเกิดผลกระทบต่อเศรษฐกิจ/สังคม)

4. พัฒนาขีดความสามารถไปสู่มหาวิทยาลัยชั้นนำของโลก (University 4.0 World Class/Global University Ranking)

**ตัวชี้วัดหลัก (Core KPI)**

KPI 6 : จำนวนนักวิจัยต่อประชากร : 60 คน

KPI 7 : รายได้ที่ได้จากการให้สิทธิในการใช้ทรัพย์สินทางปัญญาของมหาวิทยาลัย : 50 ล้านบาทต่อปี

KPI 8 : World Class Ranking at 200 : 7 แห่ง

**ยุทธศาสตร์ที่ 4** อุดมศึกษาเป็นแหล่งสนับสนุนการสร้างงานและนำความรู้ไปแก้ปัญหา ผ่านความร่วมมือกับภาคเอกชนและท้องถิ่น โดยมีประเด็นความท้าทาย คือ การนำความรู้และทรัพยากรที่มีไปสู่การบริการทางสังคมที่เกิดผลกระทบทางเศรษฐกิจแก่ชุมชน สถาบันการศึกษาควรมีบทบาท ในการสร้างงานและโอกาสทางธุรกิจ ความเชื่อมโยงระหว่างศาสตร์ที่สอนและการนำไปใช้ ซึ่งมีเป้าหมาย ดังนี้

1. เปิดโอกาสในการพัฒนาวิชาการสู่สังคม (University Social Engagement)

2. ส่งเสริมการนำความรู้ไปสู่การสร้างโอกาสทางธุรกิจ (Start-up, Spin-off, Incubator และ Accelerator)

3. แหล่งสนับสนุนการพัฒนาฐานรากเศรษฐกิจและชุมชนท้องถิ่น (โครงการความร่วมมือกับเอกชน/ท้องถิ่น ประชารัฐ Community)

4. โครงการพัฒนาที่ตอบสนองความต้องการของชุมชน (Demand Driven)

**ตัวชี้วัดหลัก (Core KPI)**

KPI 9 : จำนวน Technology-based Startups : ไม่น้อยกว่า 300 แห่ง (Global Entrepreneurship Index อยู่ในเปอร์เซ็นไทล์ที่ 70 ที่มาแผนยุทธศาสตร์ชาติ 20 ปี)

KPI 10 : นำองค์ความรู้เพื่อพัฒนาและสร้างความเข้มแข็งให้กับ SMEs : ไม่น้อยกว่า 800 แห่ง

**ยุทธศาสตร์ที่ 5** ปรับปรุงระบบการบริหารจัดการให้เกิดประสิทธิภาพ มีประสิทธิผล และมีระบบการกำกับดูแลที่รับผิดชอบต่อผลการดำเนินการของมหาวิทยาลัยในทุกด้าน โดยมีประเด็นความท้าทาย คือ ความโปร่งใสของระบบการบริหารของอุดมศึกษา การบริหารจัดการที่ขาดประสิทธิภาพและ ความรับผิดชอบในการใช้ทรัพยากรต่าง ๆ การติดตามประเมินผลที่ขาดประสิทธิภาพและขาดบทลงโทษ การยกระดับขีดความสามารถของมหาวิทยาลัยทุกกลุ่ม และระบบการกำกับดูแลที่มีประสิทธิภาพ มีการรายงาน ตรวจสอบได้ สอดคล้องกับหลักนิติธรรม และจริยธรรม จรรยาบรรณ ซึ่งมีเป้าหมาย ดังนี้

1. การปรับโครงสร้างการบริหารจัดการและบทบาทของระบบอุดมศึกษา (HE Restructure, Governance Roles and Responsibility)

2. ปรับปรุงการบริหารจัดการของสถาบันอุดมศึกษาเพื่อเพิ่มประสิทธิภาพในการใช้ทรัพยากร และเพิ่มขีดความสามารถในการแข่งขัน (การลดต้นทุนต่อหน่วย/ความรับผิดชอบด้านการเงิน)

3. ระบบฐานข้อมูลและการรายงานที่ถูกต้อง (ความครบถ้วนของการรายงานข้อมูลต่อ สกอ. และต่อสาธารณะ)

4. สร้างระบบการกำกับดูแลที่โปร่งใส ความรับผิดและตรวจสอบได้ (Governance Accountability/Organizational Assessment) โดยเฉพาะอย่างยิ่งเกี่ยวข้องกับบทบาทของสภามหาวิทยาลัย

**ตัวชี้วัดหลัก (Core KPI)**

KPI 11 : ร้อยละการประเมินความโปร่งใสและความรับผิด : ร้อยละ 90 (การประเมินความโปร่งใสในการดำเนินงานของหน่วยงานภาครัฐ (Integrity & Transparency Assessment : ITA) ที่มา https://www.nacc.go.th/main.php?filename=ITA)

KPI 12 : การประเมินผลสัมฤทธิ์ทางเศรษฐกิจและสังคม : (Economic and Social Outcome)

**ยุทธศาสตร์ที่ 6** ปรับระบบโครงสร้างการตรวจสอบ การจัดสรรงบประมาณ และการติดตามรายงานผลที่มีประสิทธิภาพ โดยมีประเด็นความท้าทาย คือ การยกระดับขีดความสามารถของมหาวิทยาลัยทุกกลุ่ม การติดตามประเมินผลที่ขาดประสิทธิภาพ การจัดสรรงบประมาณที่ไม่สอดคล้องกับทิศทางการผลิตบัณฑิต และยังไม่เป็น Performance-based มาตรการกระตุ้นให้มหาวิทยาลัยพัฒนาให้รวดเร็วและตรงตามความต้องการของประเทศ การยกระดับขีดความสามารถของหน่วยงานที่กำกับดูแล และการติดตามประเมินผลระบบคุณภาพในทุกมิติได้อย่างมีประสิทธิผล และกลไกลการติดตามและระบบฐานข้อมูลกลางที่มีประสิทธิภาพ ซึ่งมีเป้าหมาย ดังนี้

1. การปรับระบบการจัดสรรงบประมาณตามการพัฒนาขีดความสามารถของ สถาบันอุดมศึกษา (Financial Incentive : Demand Pull , Performance-based , PA)

2. ปรับระบบการติดตามประเมินผลทุกระดับของ สกอ. ให้เกิดประสิทธิภาพ และให้เชื่อมกับการให้คุณ ให้โทษตาม Performance

3. สร้างกลไกการประเมินคุณภาพที่มุ่งเน้นประสิทธิผล การสร้างความรู้ และทักษะของบัณฑิต (Quality System : Accreditation System , QA System, Learning Outcome , Ranking)

6.4 ส่งเสริมให้สร้างกลไกในการกระตุ้นให้เกิดการพัฒนาเพื่อยกระดับคุณภาพในพันธกิจทุกด้าน (Resource and Support Centers , Benchmark Partners)

6.5 สร้างระบบการติดตามรายงานผลที่มีประสิทธิภาพ ระบบข้อมูลสารสนเทศและสถิติอุดมศึกษาการรายงานผลระบบอุดมศึกษาสู่สาธารณะ

**ตัวชี้วัดหลัก (Core KPI)**

KPI 13 : ร้อยละการสำเร็จการศึกษาตามเวลาที่กำหนดในหลักสูตร : ร้อยละ 80 (พ.ศ. 2560 ร้อยละ 60)

KPI 14 : ความสามารถในการปฏิบัติงานภายหลังจบการศึกษา

**6. พระราชกฤษฎีกาว่าด้วยหลักเกณฑ์และวิธีการบริหารราชการบ้านเมืองที่ดี (ฉบับที่ 2) พ.ศ. 2562**

มาตรา 4 ให้ยกเลิกความในวรรคหนึ่งของมาตรา 16 แห่งพระราชกฤษฎีกาว่าด้วย หลักเกณฑ์และวิธีการบริหารกิจการบ้านเมืองที่ดี พ.ศ. 2546 และให้ใช้ความต่อไปนี้แทน “มาตรา 16 ให้ส่วนราชการจัดทำแผนปฏิบัติราชการของส่วนราชการนั้นโดยจัดทำเป็นแผนห้าปี ซึ่งต้องสอดคล้องกับยุทธศาสตร์ชาติ แผนแม่บท แผนการปฏิรูปประเทศ แผนพัฒนาเศรษฐกิจและ สังคมแห่งชาติ นโยบายของคณะรัฐมนตรีที่แถลงต่อรัฐสภา และแผนอื่นที่เกี่ยวข้อง”

มาตรา 7 ให้ยกเลิกความในวรรคหนึ่งของมาตรา 33 แห่งพระราชกฤษฎีกาว่าด้วย หลักเกณฑ์และวิธีการบริหารกิจการบ้านเมืองที่ดี พ.ศ. 2546 และให้ใช้ความต่อไปนี้ แทน “มาตรา 33 ให้ส่วนราชการจัดให้มีการทบทวนภารกิจของตนว่าภารกิจใดมีความจำเป็น หรือ สมควรที่จะยกเลิก ปรับปรุง หรือเปลี่ยนแปลงการดำเนินการต่อไปหรือไม่ โดยคำนึงถึงยุทธศาสตร์ชาติ แผนแม่บท แผนการปฏิรูปประเทศ แผนพัฒนาเศรษฐกิจ และสังคมแห่งชาติ นโยบายของคณะรัฐมนตรี ที่แถลงต่อรัฐสภา และแผนอื่น ที่เกี่ยวข้อง รวมถึงกำลังเงินงบประมาณของประเทศ ความคุ้มค่าของภารกิจ และสถานการณ์อื่น ประกอบกัน”

มาตรา 9 ในวาระเริ่มแรก การจัดทำแผนปฏิบัติราชการของส่วนราชการเป็นแผนห้าปี ตามมาตรา 16 แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 ซึ่งแก้ไขเพิ่มเติมโดยพระราชกฤษฎีกานี้ ให้จัดทำเป็นแผนสามปีโดยมีห้วงระยะเวลาตั้งแต่ปีงบประมาณ พ.ศ. 2563 ถึงปีงบประมาณ พ.ศ. 2565

**7. มาตรฐานการอุดมศึกษา พ.ศ. 2561**

มาตรฐานการอุดมศึกษา ประกอบด้วยมาตรฐาน 5 ด้าน ดังนี้

**มาตรฐานที่ 1 ด้านผลลัพธ์ผู้เรียน**

1. เป็นบุคคลที่มีความรู้ความสามารถ และความรอบรู้ด้านต่าง ๆ ในการสร้างสัมมาอาชีพ ความมั่นคงและคุณภาพชีวิตของตนเอง ครอบครัว ชุมชน และสังคม มีทักษะการ เรียนรู้ตลอดชีวิต โดยเป็นผู้มีคุณธรรม ความเพียร มุ่งมั่น มานะ บากบั่น และยึดมั่นในจรรยาบรรณวิชาชีพ

2. เป็นผู้ร่วมสร้างสรรค์นวัตกรรม มีทักษะศตวรรษที่ 21 มีความสามารถในการ บูรณาการศาสตร์ต่าง ๆ เพื่อพัฒนาหรือแก้ไขปัญหาสังคม มีคุณลักษณะความเป็นผู้ประกอบการ รู้เท่าทันการเปลี่ยนแปลงของสังคมและของโลก สามารถสร้างโอกาสและเพิ่มมูลค่าให้กับตนเอง ชุมชน สังคม และประเทศ

3. เป็นพลเมืองที่เข้มแข็ง มีความกล้าหาญทางจริยธรรม ยึดมั่นในความถูกต้อง รู้คุณค่าและรักษ์ความเป็นไทย ร่วมมือรวมพลังเพื่อสร้างสรรค์การพัฒนาและเสริมสร้างสันติสุขอย่างยั่งยืนทั้งในระดับครอบครัว ชุมชน สังคม และประชาคมโลก

**มาตรฐานที่ 2 ด้านการวิจัยและนวัตกรรม**

สถาบันอุดมศึกษามีผลงานวิจัยที่เป็นการสร้างและประยุกต์ใช้องค์ความรู้ใหม่ สร้างสรรค์นวัตกรรมหรือทรัพย์สินทางปัญญาที่เชื่อมโยงกับสภาพเศรษฐกิจ สังคม ศิลปวัฒนธรรม หรือสิ่งแวดล้อม ตามศักยภาพและอัตลักษณ์ของประเภทสถาบัน มีเครือข่ายความร่วมมือระหว่าง สถาบันอุดมศึกษา องค์กรภาครัฐและเอกชนทั้งในและต่างประเทศ ผลงานวิจัยและนวัตกรรม ตอบสนองยุทธศาสตร์ชาติ ความต้องการจำเป็นของสังคม ชุมชน ภาครัฐและเอกชน และประเทศ ผลลัพธ์ของการวิจัยและนวัตกรรมมีผลกระทบสูงต่อการพัฒนาผู้เรียน การสร้างคุณภาพชีวิต หรือ การสร้างโอกาส มูลค่าเพิ่ม และ ขีดความสามารถของประเทศในการแข่งขันระดับนานาชาติ

**มาตรฐานที่ 3 ด้านการบริการวิชาการ**

สถาบันอุดมศึกษาให้บริการวิชาการเหมาะสม สอดคล้องกับบริบทและตอบสนองความต้องการของท้องถิ่น ชุมชน และสังคม ตามระดับความเชี่ยวชาญ และอัตลักษณ์ของประเภท สถาบัน โดยมี การบริหารจัดการที่ประสานความร่วมมือระหว่างสถาบันอุดมศึกษาภาครัฐ และภาคเอกชน ทั้งใน และต่างประเทศ และมีความโปร่งใส ชัดเจน และตรวจสอบได้ ผลลัพธ์ของการบริการวิชาการนำไปสู่ การเสริมสร้างความเข้มแข็งและความยั่งยืนของผู้เรียน ครอบครัว ชุมชน สังคม และประเทศชาติ

**มาตรฐานที่ 4 ด้านศิลปวัฒนธรรมและความเป็นไทย**

สถาบันอุดมศึกษามีการจัดการเรียนรู้ การวิจัย หรือการบริการวิชาการซึ่งนำไปสู่การสืบสาน การสร้างความรู้ ความเข้าใจในศิลปวัฒนธรรม การปรับและประยุกต์ใช้ศิลปวัฒนธรรมทั้งของไทย และต่างประเทศอย่างเหมาะสม ตามศักยภาพและอัตลักษณ์ของประเภท สถาบัน ผลลัพธ์ของการจัดการด้านศิลปวัฒนธรรมทาให้เกิดความภาคภูมิใจในความเป็นไทย หรือการสร้างโอกาสและมูลค่าเพิ่มให้กับผู้เรียน ชุมชน สังคม และประเทศชาติ

**มาตรฐานที่ 5 ด้านการบริหารจัดการ**

1. สถาบันอุดมศึกษามีหลักสูตรและการจัดการเรียนรู้ที่เน้นการพัฒนาผู้เรียนแบบ บูรณาการเพื่อให้มีคุณลักษณะอันพึงประสงค์ ตอบสนองยุทธศาสตร์ชาติและความต้องการที่หลากหลายของประเทศทั้งในด้านเศรษฐกิจ สังคม และสิ่งแวดล้อม โดยการมีส่วนร่วมของชุมชน สังคม สถานประกอบการ ทั้งภาครัฐและภาคเอกชน

2. สถาบันอุดมศึกษามีการบริหารงานตามพันธกิจและวิสัยทัศน์ของสถาบันอุดมศึกษา ตลอดจนมีการบริหารจัดการบุคลากรและทรัพยากรการเรียนรู้เป็นไปตามหลักธรรมาภิบาล คำนึงถึงความหลากหลายและความเป็นอิสระทางวิชาการ มีประสิทธิภาพและประสิทธิผล ยืดหยุ่น คล่องตัว โปร่งใสและตรวจสอบได้

3. สถาบันอุดมศึกษามีระบบประกันคุณภาพ มีการติดตาม ตรวจสอบประเมิน และพัฒนาการจัดการศึกษาระดับหลักสูตร คณะ และสถาบันที่มีประสิทธิภาพและประสิทธิผล มีการกำกับให้การจัดการศึกษาและการดำเนินงานตามพันธกิจเป็นไปตามกฎกระทรวงการประกันคุณภาพการศึกษาอย่างต่อเนื่องสอดคล้องตามเกณฑ์มาตรฐานหลักสูตรระดับอุดมศึกษากรอบมาตรฐานคุณวุฒิระดับอุดมศึกษาแห่งชาติ และมาตรฐานอื่น ๆ ที่กระทรวงศึกษาธิการกำหนด

**8. ทิศทางนโยบายการพัฒนากำลังคนของประเทศ พ.ศ. 2563-2567**

แนวทางในการพัฒนากำลังคนเพื่อรองรับการพัฒนาอุตสาหกรรม New S-curve ในกรอบระยะเวลา 5 ปี ประกอบด้วย 5 แนวทาง ดังนี้

**1. สร้างระบบผลิตและพัฒนากำลังคนให้มีคุณภาพ** มีแนวทางการดำเนินงาน ได้แก่

1.1 ขยายผลหลักสูตรอุดมศึกษาและอาชีวะศึกษาที่เชื่อมโยงสถาบันการศึกษา และภาคอุตสาหกรรมแบบบูรณาการการเรียนรู้กับการทำงาน (Work-integrated Learning : WiL) ผ่อนคลายข้อจำกัดด้านมาตรฐานหลักสูตรเพื่อให้หลักสูตรตอบสนองความต้องการภาคอุตสาหกรรมมากขึ้น สนับสนุนให้สถาบันอุดมศึกษาร่วมพัฒนาทักษะให้กับครูอาชีวะศึกษา สนับสนุนงบประมาณเพิ่มเติม เพื่อขยายผลหลักสูตรแบบ WiL

1.2 ผลักดันโปรแกรมใช้ประโยชน์ผู้มีศักยภาพสูง (Talent Utilization) เช่นสนับสนุนทุนวิจัยระดับหลังปริญญาเอกหรือปริญญาโทเพื่อทำงานวิจัยร่วมกับภาคอุตสาหกรรม ผลักดันระบบศาสตราจารย์ร่วมระหว่างสถาบันจัดตั้งห้องปฏิบัติการร่วม หรือวิทยาลัยร่วม

1.3 ดึงดูดผู้มีศักยภาพสูงจากต่างประเทศ (Global Talent) ส่งเสริมการนำบุคลากรชาวไทยที่มีศักยภาพสูงจากต่างประเทศเข้ามาทำงานในประเทศไทย ปรับปรุงมาตรการต่างๆ ที่เกี่ยวข้อง เช่น ปรับเงื่อนไขวีซ่านักศึกษาต่างชาติให้สามารถทำงานระหว่างเรียน และหางานทำหลังสำเร็จการศึกษาได้ชักจูงมหาวิทยาลัยระดับโลกเข้ามาตั้งในประเทศไทย และสร้างเส้นทางอาชีพของนักวิจัยให้จูงใจ คนรุ่นใหม่

1.4 ส่งเสริมการเคลื่อนย้ายบุคลากรระหว่างภาคส่วนต่างๆ ภายในประเทศ (Talent Mobility) ปรับระเบียบเคลื่อนย้ายบุคลากรสถาบันอุดมศึกษาไปปฏิบัติงาน ในสถาบันวิจัยหรือภาคเอกชน ปรับปรุงกลไกและแรงจูงใจที่เกี่ยวข้อง เช่น ระบบภาระงาน จัดทำขั้นตอนที่ชัดเจนในการขอตำแหน่งทางวิชาการโดยใช้ผลงานจากภาคอุตสาหกรรม

**2. ผลิตกำลังคนระดับสูงรองรับ EEC** มีแนวทางการดำเนินงาน ได้แก่

2.1 พัฒนาระบบข้อมูลและแผนความต้องการบัณฑิตของพื้นที่ EEC เพื่อให้จำนวนและคุณภาพกำลังคนที่ผลิตได้สอดคล้องกับความต้องการของอุตสาหกรรมในพื้นที่ EEC

2.2 พัฒนาความสามารถด้านเทคโนโลยีให้แก่สถานประกอบการโดยใช้โจทย์ (Training Consortium หรือ R&D Consortium) ซึ่งรวมทั้งโจทย์การพัฒนากำลังคนและโจทย์การวิจัย

2.3 ส่งเสริมการพัฒนากำลังคนหรือการวิจัยร่วมระหว่างสถานศึกษากับ สถานประกอบการในพื้นที่ EEC โดยใช้กลไกต่างๆ เช่น หลักสูตรแบบ WiL กลไก Talent Mobility และการทำวิจัยระดับหลังปริญญาเอกหรือปริญญาโทที่มีโจทย์วิจัยมาจากสถานประกอบการในพื้นที่ EEC

2.4 การใช้นวัตกรรมทางการศึกษาแบบ Sandbox เพื่อพัฒนาหลักสูตรใน สถาบันการศึกษารูปแบบใหม่ที่ทันสมัยและสอดคล้องกับความต้องการของอุตสาหกรรมในพื้นที่ EEC โดยข้อยกเว้นมาตรฐานการศึกษาบางประการ

**3. ส่งเสริมการเรียนรู้ตลอดชีวิตและการสร้างทักษะเพื่ออนาคต** มีแนวทางการ ดำเนินงาน ได้แก่

3.1 ยกระดับฝึกอบรมเพื่อพัฒนาทักษะสำหรับบุคลากรวัยทำงาน (Reskill/ Upskill) เช่น ผลักดันระบบธนาคารหน่วยกิต พัฒนาหลักสูตรฝึกอบรมระยะสั้นแบบ Microcredential หรือ Nano-degree ให้การสนับสนุนทางการเงินสำหรับบุคคลเพื่อเพิ่มพูนทักษะ พัฒนาและขยายผลระบบ MOOCs เป็น

3.2 ขยายผลกลไกพัฒนาทักษะด้านการวิจัยและนวัตกรรมและทักษะเพื่อ อนาคต (Future skills) ให้แก่เยาวชน เช่น ขยายผลห้องปฏิบัติการวิศวกรรมศาสตร์ (STEAM Lab) ในโรงเรียน สร้างเวทีให้เด็กรุ่นใหม่แสดงออกด้านความคิดสร้างสรรค์และนวัตกรรม เช่น Youth TedTalk จัดการเรียนรู้โดยใช้งานวิจัยเป็นฐาน (Research-based learning) และใช้โจทย์วิจัยจากท้องถิ่น

**4. ส่งเสริมปัญญาประดิษฐ์เป็นฐานขับเคลื่อนประเทศในอนาคต** มีแนวทางดำเนินงาน ได้แก่

4.1 สร้างความเข้าใจและทักษะพื้นฐานให้แก่เด็กและเยาวชนด้าน ปัญญาประดิษฐ์ ผ่านหลักสูตรการศึกษาในระบบ หรือกิจกรรมการเรียนรู้นอกห้องเรียน เช่น การทำโครงการการประกวดแข่งขันนิทรรศการ เป็นต้น

4.2 พัฒนาทักษะด้านเทคโนโลยีปัญญาประดิษฐ์ให้กับบุคลากรวัยทำงาน โดยเฉพาะอย่างยิ่ง นักวิจัย วิศวกร นักวิทยาศาสตร์ข้อมูล เป็นต้น

4.3 สร้างความสามารถให้กับผู้ประกอบการด้วยเทคโนโลยีปัญญาประดิษฐ์ โดยเจาะกลุ่มเป้าหมาย SMEs ที่มีการใช้ระบบอัตโนมัติ หุ่นยนต์ และปัญญาประดิษฐ์เพื่อเพิ่มผลิตภาพการผลิตในกิจการ

**5. ปฏิรูประบบการอุดมศึกษาของประเทศไทย มีแนวทางดำเนินงาน ได้แก่**

5.1 กำหนดกลุ่มสถาบันอุดมศึกษาตาม “กลุ่มผลลัพธ์”(University Repositioning) กำหนดตำแหน่งทางยุทธศาสตร์ของสถาบัน กำหนดแนวทางกำกับดูแลการ ดำเนินการของสถาบันอุดมศึกษา และจัดทำแนวปฏิบัติการขอตำแหน่งทางวิชาการตามกลุ่ม สถาบันอุดมศึกษา

5.2 ปฏิรูปกลไกการเงินและงบประมาณ จัดสรรงบประมาณอุดมศึกษาแบบเน้น อุปสงค์ (Demand-side) เพื่อผลิตกำลังคนระดับสูงตามความต้องการประเทศ ผลักดันการ จัดตั้งกองทุนเพื่อพัฒนาการอุดมศึกษา

5.3 ปรับเปลี่ยนมาตรฐานและคุณภาพหลักสูตรและสถาบันอุดมศึกษา ผลักดันให้เกิดการทดลองนวัตกรรมหลักสูตรอุดมศึกษาแบบ Sandbox ทบทวนมาตรฐานหลักสูตรให้ยืดหยุ่นและสอดคล้องกับกลุ่มสถาบัน พิจารณาเกณฑ์การประเมินคุณภาพตามกลุ่มสถาบันอุดมศึกษา พัฒนาระบบข้อมูลด้านการอุดมศึกษา ร่วมมือกับมหาวิทยาลัยชั้นนำของ ต่างประเทศเพื่อพัฒนาหลักสูตรและร่วมทำวิจัย

5.4 พัฒนามหาวิทยาลัยแห่งการประกอบการและธุรกิจนวัตกรรม ปรับระเบียบ ให้อาจารย์สามารถทำงาน start-up ได้พัฒนากลไกสนับสนุนให้มหาวิทยาลัยตั้งวิสาหกิจ เพื่อสังคม เพื่อแก้ปัญหาให้ชุมชน พัฒนาแนวทางแบ่งปันผลประโยชน์จากการนำผลงานวิจัยไปใช้ในเชิงพาณิชย์ พัฒนาโครงสร้างพื้นฐานต่าง ๆ เช่น ศูนย์บ่มเพาะ Maker Space คลังข้อมูลวิจัย เป็นต้น พัฒนากลไกการเงินเพื่อส่งเสริมผู้ประกอบการจากมหาวิทยาลัย เช่น กองทุน Startups รุ่นเยาว์ กองทุนร่วมลงทุน ในมหาวิทยาลัยเพื่อลงทุนในงานวิจัยของอาจารย์หรือนักศึกษา และสนับสนุนหลักสูตรฝึกอบรมพัฒนาทักษะให้กับอาจารย์และบุคลากร

**9. แนวทางการพัฒนาภาคตะวันออก พ.ศ. 2566-2570**

ทิศทางการพัฒนาภาค การพัฒนาภาคตะวันออกในช่วงแผนพัฒนาฯ ฉบับที่ 13 มุ่งเน้น การพัฒนาที่สอดคล้องกับศักยภาพและบริบทของภาคให้เป็น “ฐานเศรษฐกิจสีเขียวชั้นนาของอาเซียน ควบคู่กับคุณภาพการดารงชีวิตของประชาชนที่ดี” โดยกำหนดทิศทางการพัฒนาภาคตะวันออก (Eastern Direction) ที่ให้ความสำคัญกับการสร้างความมั่งคั่งทางเศรษฐกิจที่เป็นมิตรต่อสิ่งแวดล้อม การเสริมสร้างคุณภาพชีวิตที่ดีของประชาชน และการฟื้นฟูอนุรักษ์ทรัพยากรธรรมชาติและสิ่งแวดล้อม ใน 6 ประเด็นการพัฒนาที่ต้องบรรลุ (SHAREs) ได้แก่ (1) การพัฒนาอุตสาหกรรมเป้าหมายในพื้นที่ภาคตะวันออก (S-curve & New S-curve Hub: S) Z2) การพัฒนาพื้นที่ให้มีความทันสมัย น่าอยู่ สอดรับกับความต้องการของคนทุกกลุ่ม (High Standard Living Cities: H) (3) การส่งเสริมและพัฒนาการท่องเที่ยวเชิงเกษตรและชุมชน (Agro and Community based Tourism: A) (4) การฟื้นฟูอนุรักษ์ทรัพยากรธรรมชาติและสิ่งแวดล้อม ด้วยการมีส่วนร่วมของประชาชน และเตรียมความพร้อมรับมือกับภัยพิบัติทางธรรมชาติและผลกระทบจากการเปลี่ยนแปลงภูมิอากาศ (Resilience of Nature: R) (5) การพัฒนาเขตพัฒนาเศรษฐกิจพิเศษชายแดนและเมืองชายแดน เชื่อมโยงเศรษฐกิจและการค้าภายในประเทศและระหว่างประเทศในอาเซียน (Economic Linkage: E) และ (6) การผลิตผลไม้คุณภาพสูงมุ่งสู่การเป็น “มหานครผลไม้เมืองร้อนแห่งเอเชีย” และการผลิตอาหารและผลิตภัณฑ์สมุนไพรปลอดภัยที่มีมูลค่าเพิ่มสูง (Safe Fruit, Food and Herb Cities: S)

ทั้งนี้ภาคตะวันออกมีเป้าหมายการพัฒนาที่มุ่งพัฒนาเศรษฐกิจให้เกิดการขยายตัวอย่างต่อเนื่องและยั่งยืน และเกิดการกระจายรายได้อย่างทั่วถึงทุกพื้นที่ ควบคู่กับคุณภาพชีวิตของประชาชนที่ดี โดยมีแนวทางการพัฒนาเพื่อขับเคลื่อนการพัฒนาภาคตะวันออกให้สอดคล้องและเชื่อมโยงกับ แผนแม่บทภายใต้ยุทธศาสตร์ชาติ และแผนพัฒนาฯ ฉบับที่ 13 ที่มุ่งเน้นการยกระดับเศรษฐกิจ ทั้งภาคการผลิตและบริการให้มีมูลค่าสูง เป็นมิตรต่อสิ่งแวดล้อม เกิดการกระจายรายได้อย่างทั่วถึงและเป็นธรรม การเสริมสร้างความเข้มแข็งของครอบครัว เพื่อลดความเหลื่อมล้ำทางสังคม และการรักษาฐานทรัพยากรธรรมชาติและสิ่งแวดล้อมให้มีความอุดมสมบูรณ์และมีคุณภาพที่ดี พร้อมทั้งเป็นมรดกตกทอดส่งต่อสู่คนรุ่นหลัง โดยมีเป้าหมายและแนวทางการพัฒนาภาคตะวันออก ดังนี้ 1) พัฒนาอุตสาหกรรมเป้าหมายให้เป็นกาลังหลักในการขับเคลื่อนเศรษฐกิจสีเขียวของภาคตะวันออก โดยเน้นการใช้เทคโนโลยีสมัยใหม่และนวัตกรรมสีเขียว ผลิตกาลังคนให้มีศักยภาพ และเพิ่มขีดความสามารถของผู้ประกอบการรายย่อย 2) พัฒนาการเกษตรคุณภาพให้เชื่อมโยงสู่การผลิตและแปรรูปสินค้าเกษตรปลอดภัย สู่ห่วงโซ่การผลิตในระดับประเทศ และการให้บริการส่งเสริมสุขภาพ อาทิ การใช้อาหารบำบัด พืชสมุนไพร ทางการแพทย์ เพื่อให้เกิดการยกระดับกระบวนการการผลิตและการตลาด รวมทั้งการสร้างมูลค่าเพิ่มให้กับสินค้าเกษตรหลักของภาค โดยการส่งเสริมการผลิตและการตลาดสินค้าเกษตรและผลิตภัณฑ์เกษตรแปรรูปที่มีมูลค่าเพิ่มสูงด้วยการประยุกต์ใช้เทคโนโลยีและนวัตกรรม การส่งเสริมคุณภาพมาตรฐานสากล และการบริหารจัดการด้านการเก็บรักษาและการขนส่ง 3) ยกระดับการท่องเที่ยวของภาคตะวันออกสู่การเป็นจุดหมายการท่องเที่ยวของโลกที่เน้นคุณภาพและความยั่งยืน รวมทั้งการพัฒนาธุรกิจเกี่ยวเนื่องที่เน้นคุณค่า อัตลักษณ์ ความยั่งยืนและเหมาะสมกับคนทุกช่วงวัย เพื่อพัฒนาการท่องเที่ยวภาคตะวันออก สู่ระดับโลก และเกิดการกระจายรายได้สู่ท้องถิ่นอย่างทั่วถึง 4) พัฒนาเขตพัฒนาเศรษฐกิจพิเศษจังหวัดสระแก้ว และตราด รวมทั้งพื้นที่เศรษฐกิจชายแดนที่มีศักยภาพให้เป็นประตูเชื่อมโยงการค้า การลงทุน ที่ทันสมัยกับประเทศเพื่อนบ้าน โดยการจัดทำผังเมืองที่มีประสิทธิภาพ และมีความยืดหยุ่น มุ่งเน้น การเสริมสร้างความพร้อมด้านโครงสร้างเพื่อเชื่อมโยง ด่านการค้าชายแดน และการเพิ่มประสิทธิภาพ การเชื่อมโยงการค้าภายในประเทศและประเทศเพื่อนบ้าน 5) พัฒนาพื้นที่และเมืองให้เป็นเมืองอัจฉริยะน่าอยู่ เพื่อเสริมสร้างคุณภาพชีวิตที่ดีให้กับประชาชนทุกกลุ่มในพื้นที่ โดยมุ่งเน้นการพัฒนาสภาพแวดล้อมเมืองและพื้นที่ชนบทให้มีความพร้อมสามารถรองรับการเจริญเติบโตในทุกมิติทั้งเศรษฐกิจ สังคม และสิ่งแวดล้อม รวมถึงเสริมสร้างคุณภาพชีวิตที่ดี เพื่อให้ประชาชนทั้งในเขตเมืองและชนบทได้รับประโยชน์จากการเจริญเติบโต

**10. คำแถลงนโยบายรัฐบาลคณะรัฐมนตรีนางสาวแพทองธาร ชินวัตร** แถลงต่อรัฐสภา เมื่อวันพฤหัสบดีที่ 12 กันยายน 2567 โดยมีเจตนารมณ์ ยุทธศาสตร์ และนโยบายของรัฐบาลที่มุ่งมั่น จะสร้างความสามัคคีปรองดอง ให้เกิดขึ้นในสังคมไทย ซึ่งจะนำไปสู่ความร่วมมือกันในการพัฒนาเศรษฐกิจ สังคม และการเมือง การปกครองของประเทศให้ก้าวหน้าเพื่อประโยชน์สุขของประชาชนชาวไทยทุกคน ภายใต้ปัจจัยความท้าทายหลายประการที่ประเทศไทยกำลังเผชิญอยู่ โดยเฉพาะด้านเศรษฐกิจ ปัญหาหนี้สิน ความเหลื่อมล้ำ ปัญหาสังคม การเมือง และสิ่งแวดล้อม รัฐบาลมุ่งมั่นที่จะแก้ไขปัญหาและเปลี่ยนความท้าทายเป็นโอกาส โดยมีนโยบายเร่งด่วน ดังนี้

**นโยบายที่ 1** การปรับโครงสร้างหนี้ทั้งระบบ รวมถึงช่วยเหลือลูกหนี้ทั้งในระบบและนอกระบบ โดยไม่ขัดต่อวินัยทางการเงินและไม่ก่อให้เกิดภาวะภัยทางจริยธรรม (Moral Hazard) ควบคู่ไปกับการเพิ่มความรู้ทางการเงินและส่งเสริมการออม **นโยบายที่ 2** การดูแลและส่งเสริม SMEs ปกป้องผลประโยชน์ของผู้ประกอบการไทย โดยเฉพาะ SMEs จากการแข่งขันที่ไม่เป็นธรรมจากคู่แข่งต่างชาติผ่านแพลตฟอร์มออนไลน์ และแก้ไขปัญหาหนี้ของ SMEs **นโยบายที่ 3** การลดราคาค่าพลังงานและสาธารณูปโภค เร่งจัดทำและปรับปรุงกฎหมายที่เกี่ยวข้อง พัฒนาระบบ Strategic Petroleum Reserve (SPR) สำรวจแหล่งพลังงานเพิ่มเติม และเจรจาประเด็นพื้นที่ทับซ้อนกับกัมพูชา (OCA) ผลักดันการพัฒนาระบบขนส่งมวลชนสาธารณะ (Mass Transit)  **นโยบายที่ 4** การสร้างรายได้ใหม่ของรัฐ โดยนำเศรษฐกิจนอกระบบภาษี (Informal Economy) และเศรษฐกิจใต้ดิน (Underground Economy) เข้าสู่ระบบภาษีเพื่อนำไปจัดสรรสวัสดิการด้านการศึกษา สาธารณสุข และสาธารณูปโภค รวมถึงอุดหนุนค่าใช้จ่ายขั้นพื้นฐานของประชาชน พร้อมปรับปรุงกฎหมายที่เกี่ยวข้องให้ทันสมัย **นโยบายที่ 5** การกระตุ้นเศรษฐกิจและการบรรเทาภาระค่าใช้จ่าย รัฐบาลจะเร่งกระตุ้นเศรษฐกิจ สร้างความเชื่อมั่น และกระตุ้นการจับจ่ายใช้สอย โดยให้ความสำคัญกับกลุ่มเปราะบางเป็นลำดับแรก และผลักดันโครงการดิจิทัลวอลเล็ต (Digital Wallet) เพื่อวางรากฐานเศรษฐกิจดิจิทัล พัฒนาศูนย์ข้อมูลภาครัฐ และเพิ่มโอกาสในการเข้าถึงแหล่งทุนสำหรับการพัฒนาหมู่บ้าน ชุมชน และการประกอบอาชีพ **นโยบายที่ 6** การยกระดับการเกษตรแบบดั้งเดิมให้เป็นเกษตรสมัยใหม่ด้วยแนวคิด "ตลาดนำ นวัตกรรมเสริม เพิ่มรายได้" โดยนำเทคโนโลยีด้านการเกษตร (Agri-Tech) และเทคโนโลยีด้านอาหาร (Food Tech) มาใช้ในการพัฒนาอาชีพด้านการเกษตร ประมง ปศุสัตว์ และอาชีพที่เกี่ยวเนื่อง เพื่อสร้างความมั่นคงทางอาหาร คว้าโอกาสในตลาดใหม่ ๆ รวมถึงอาหารฮาลาล และฟื้นนโยบาย "ครัวไทยสู่ครัวโลก" เพื่อเพิ่มมูลค่าสินค้าเกษตรและรายได้ของเกษตรกร **นโยบายที่ 7** การส่งเสริมการท่องเที่ยว โดยปรับโครงสร้างการตรวจลงตรา เพื่ออำนวยความสะดวกแก่ผู้ขอวีซ่า ส่งเสริมอุตสาหกรรมการท่องเที่ยวรูปแบบใหม่ เพิ่มแหล่งท่องเที่ยวที่มนุษย์สร้างขึ้น (Man-made Destinations) รวมถึงส่งเสริมการท่องเที่ยวเมืองน่าเที่ยว  **นโยบายที่ 8** การแก้ปัญหายาเสพติดอย่างเด็ดขาดและครบวงจรตั้งแต่การตัดต้นตอการผลิตและจำหน่าย, สกัดกั้น การลักลอบนำเข้า, ปราบปรามผู้ค้าและยึดทรัพย์, ค้นหาผู้เสพในชุมชนเพื่อเข้าสู่กระบวนการรักษา บำบัด ฟื้นฟู และมีระบบติดตามช่วยเหลือเพื่อไม่ให้กลับไปสู่วงจรยาเสพติดอีก **นโยบายที่ 9** การแก้ปัญหาอาชญากรรม อาชญากรรมออนไลน์/มิจฉาชีพ และอาชญากรรมข้ามชาติ โดยเพิ่มประสิทธิภาพในการป้องกันและปราบปราม, ช่วยเหลือเหยื่อ, ผนึกกำลังกับประเทศเพื่อนบ้าน, และสร้างกลไกความร่วมมือกับบริษัทโทรคมนาคมและธนาคารพาณิชย์ **นโยบายที่ 10** การส่งเสริมพัฒนาศักยภาพและจัดสวัสดิการสังคมให้สอดคล้องกับสภาพสังคมที่เปลี่ยนแปลงไป สร้างความเท่าเทียมทางโอกาสและเศรษฐกิจ โดยเฉพาะกลุ่มเปราะบางเพื่อให้สามารถเข้าถึงสิทธิและสวัสดิการของรัฐได้อย่างสะดวก

**11. กรอบนโยบาย 4 มิติ กระทรวงการอุดมศึกษา วิทยาศาสตร์ วิจัยและนวัตกรรม**

**มิติที่ 1 : สร้างและพัฒนาคนไทยสู่ศตวรรษที่ 21** - ส่งเสริมการเรียนรู้ตลอดชีวิต (Life Long Learning) ทุกอายุ ทุกช่วงวัย สามารถ พัฒนาตัวเองได้ตลอดเวลาไม่ตกเทรนด์ - ขับเคลื่อนหลักสูตรอุดมศึกษายุคใหม่ให้เข้ากับอาชีพแห่งอนาคต รองรับอาชีพหลากหลายในโลกยุคใหม่อย่างเท่าทัน - สร้างบัณฑิตคุณภาพพร้อมสู่โลกใบใหม่แห่งศตวรรษที่ 21 - ขับเคลื่อนการพัฒนาทักษะแห่งอนาคต (Skill for the future) อย่างเป็นรูปธรรม ทั้ง Upskill และ Reskill คนทำงาน - สนับสนุนการเรียนรู้สาหรับคนสูงวัย


**มิติที่ 2 : สร้างและพัฒนาองค์ความรู้** - ปรับโจทย์ ปรับระบบงบประมาณ และการวิจัยให้ตอบโจทย์ประเทศไทย - ผลักดันการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจ สีเขียว - ขับเคลื่อน 4 วาระวิจัย ตอบโจทย์ประเทศ ทั้ง Smart Farming, Active Citizen, Zero-Waste และ AI for All

**มิติที่ 3 : สร้างและพัฒนานวัตกรรม** - สร้างกองทุนพัฒนาสตาร์ทอัพรุ่นใหม่ (Young Startup) และการให้คำปรึกษาจากผู้รู้จริง (Mentor in Residence) อย่างครบวงจร - ส่งเสริมการพัฒนานวัตกรรมชุมชน, นวัตกรรมเชิงธุรกิจ และนวัตกรรมสังคม - สร้างมูลค่าเพิ่ม เปลี่ยน Made in Thailand เป็น Innovated in Thailand

**มิติที่ 4 : ปฏิรูปการอุดมศึกษา** - ปลดล็อค กรอบมาตรฐานคุณวุฒิระดับอุดมศึกษาแห่งชาติ (มคอ.) ปรับวิธีการขอ ตำแหน่งวิชาการให้เหมาะสมกับยุคสมัย และทันโลก - ปรับเปลี่ยนมหาวิทยาลัยตาม 3 กลุ่มภารกิจ ตอบโจทย์ประเทศ - พัฒนารูปแบบการเรียนการสอนแบบใหม่ สร้างระบบธนาคารหน่วยกิต (Credit Bank) ที่สามารถเลือกเรียนในสิ่งที่ตนสนใจ (Modular System) สะสมเป็นปริญญาจิ๋ว ไร้ข้อจำกัดเรื่องเวลา มหาวิทยาลัย อายุ และสามารถนำเอาประสบการณ์ที่มีมาเทียบหน่วยกิตได้

**12. ยุทธศาสตร์การอุดมศึกษา วิทยาศาสตร์ วิจัย และนวัตกรรม เพื่อการพัฒนา 2563-2570**

**กรอบนโยบายและยุทธศาสตร์ อววน. เพื่อการพัฒนา พ.ศ. 2563-2570**



**13. การจัดอันดับ (Ranking) มหาวิทยาลัย**

การให้ความสำคัญในการจัดอันดับสถาบันการศึกษามีความแตกต่างกันในแต่ละประเทศ

ซึ่งจะส่งผลต่อเนื่องกับการบริหารจัดการมหาวิทยาลัยอย่างมาก เพราะมหาวิทยาลัยจะแข่งขันกันและสังคมโดยรวมก็ได้ประโยชน์ รวมทั้งส่งผลต่อการเลือกเข้าเรียนของนักเรียนการจัดอันดับในระดับนานาชาติ ดังนี้

**The Times Higher Education World University Rankings**

ในอดีต The Times Higher Education World University Rankings อยู่ภายใต้ QS World University Rankings เป็นหน่วยงานในสหราชอาณาจักร ได้ริเริ่มดำเนินการจัดอันดับ มหาวิทยาลัยในระดับนานาชาติ เมื่อปี พ.ศ. 2547 (ค.ศ. 2004) โดยเป็นความร่วมมือระหว่าง Times Higher Education Supplement ของนิตยสาร Times ที่เป็นองค์กรการจัดอันดับมหาวิทยาลัยในระดับนานาชาติ โดยจะประเมิน 5 ด้าน คือ คุณภาพการสอน ความเป็นนานาชาติ รายได้เชิงอุตสาหกรรม งานวิจัย การอ้างอิงผลงานวิจัยทางวิชาการ โดยการจัดอันดับจะรวบรวมข้อมูล และให้น้ำหนักคะแนน แต่ละตัวบ่งชี้ โดยวิธีการส่งแบบสอบถามไปยังนักวิชาการเพื่อสำรวจ Peer Review และเก็บข้อมูลอื่น ๆ จากมหาวิทยาลัยและหน่วยงานที่เกี่ยวข้อง

สำหรับการจัดอันดับในระดับเอเชียของ The Times Higher Education ในปี พ.ศ. 2559 ใช้ 13 ตัวชี้วัดเหมือน The World University Rankings แต่จะสะท้อนให้เห็นลักษณะ สถาบันการศึกษาของเอเชีย ที่ดำเนินการตามพันธกิจหลักของมหาวิทยาลัย ดังเช่น การเรียนการสอน การวิจัย การถ่ายทอดความรู้ และมุมมองนานาชาติเพื่อให้การเปรียบเทียบที่ครอบคลุมมากที่สุดและมีความสมดุลที่มีอยู่

ส่วนการจัดอันดับมหาวิทยาลัยชั้นนำสำหรับประเทศเศรษฐกิจเกิดใหม่ “Times Higher Education BRICS & Emerging Economies Ranking 2016” “BRICS” ประกอบด้วย บราซิล รัสเซีย อินเดีย จีน และแอฟริกาใต้ เป็นการวัดความเข้มแข็งของสถาบันอุดมศึกษาในทุกภารกิจหลัก ได้แก่ การสอน การวิจัย การถ่ายทอดความรู้ และภาพรวมของความเป็นนานาชาติโดยในปีนี้ได้ทำการจัดอันดับสถาบันอุดมศึกษาจาก 48 ประเทศ ที่ถูกจัดแบ่งประเภทโดยสถาบัน FTSE ซึ่งมีประเทศ สมาชิกที่สำคัญ ได้แก่ ประเทศบราซิล รัสเซีย อินเดีย จีน แอฟริกาใต้ เปรู ชิลี โคลัมเบีย สาธารณ เชค ฮังการี มาเลเซีย อินโดนีเซีย เม็กซิโก โปแลนด์ ตุรกี และไทย

**U-Multirank**

ถูกจัดขึ้นโดยสหภาพยุโรป (EU) เมื่อปลายเดือนมกราคมที่ผ่านมาในกรุงดับบลิน สาธารณรัฐไอร์แลนด์ สถาบันแห่งนี้จะทำหน้าที่ประเมินมหาวิทยาลัยต่าง ๆ โดยได้รับการคาดหมาย ว่าจะมีมหาวิทยาลัยจากทั่วโลกประมาณ 500 แห่งร่วมลงทะเบียนเป็นสมาชิก และจะเริ่มประเดิมประกาศอันดับในช่วงต้นปี ค.ศ.2014 เป็นต้นไป U-Multirank จะประเมินมหาวิทยาลัยต่าง ๆ จากผลงานใน 5 ด้าน คือ ชื่อเสียงในเรื่องงานวิจัย คุณภาพของการเรียนการสอน บทบาทที่เกี่ยวกับการศึกษาระหว่างประเทศ ผลแห่งความเร็วจากการถ่ายทอดความรู้ การริเริ่มในการสร้างสรรค์เกี่ยวกับความรู้ ใหม่ ๆ และการมีส่วนร่วมในการสร้างความเจริญเติบโตของภูมิภาค Androulla Vassiliou, the European Commissioner for Education

**QS Stars rating**

QS เว็บไซต์จัดอันดับมหาวิทยาลัยโลกชื่อดังจากประเทศอังกฤษเปิดเผยรูปแบบการจัดอันดับมหาวิทยาลัยโลกเพิ่มเติมในปี ค.ศ. 2011 โดยมีรูปแบบการประเมินผลทางการศึกษาโดยใช้รูปแบบของดาวระดับต่าง ๆ (QS Stars)

ในเบื้องต้นยังอยู่ในระยะของการทดลองประเมินผลอยู่ ซึ่งระดับของ QS Stars นั้นมีอยู่ด้วยกัน 5 ระดับ ซึ่งวัดคุณภาพของมหาวิทยาลัยแตกต่างกัน โดยเกณฑ์ในการจัดอันดับด้วยดาวนี้มีการประเมินจาก 8 เกณฑ์ ได้แก่ คุณภาพของการวิจัย การสอนที่มีคุณภาพ การจ้างงาน บัณฑิต โครงสร้างพื้นฐานภายในมหาวิทยาลัย ความเป็นนานาชาติ นวัตกรรมและการถ่ายทอดความรู้ ภารกิจในการสอนและความเป็นสถาบันเฉพาะทาง ซึ่งแต่ละเกณฑ์การประเมินมีรูปแบบการให้คะแนนที่มีตัวชี้วัดที่มีความเฉพาะเป็นของตัวเอง ซึ่งใช้สัญลักษณ์ดวงดาวแทนการประเมินผล ดังนี้

**มหาวิทยาลัย 1 ดาว** โดยทั่วไปมหาวิทยาลัยที่มีระดับดาว 1 ดวง จะเป็นมหาวิทยาลัยที่มีองค์ประกอบสำคัญที่จำเป็นในการให้บริการทางการศึกษาที่มีคุณภาพให้กับนักเรียนของตนเอง และในหลายกรณีมาจากสถาบันที่สร้างชื่อเสียงให้กับประเทศของตนเอง โดยมหาวิทยาลัย 1 ดาวมักจะมีการจัดตั้งขึ้นในเวลาประมาณ 20 ปี และถูกวางตำแหน่งให้เป็นผู้นำและมีความมุ่งมั่นที่จะพัฒนาประเทศอย่างรวดเร็ว

**มหาวิทยาลัย 2 ดาว** โดยทั่วไปมหาวิทยาลัยที่มีระดับดาว 2 ดวง จะเป็นมหาวิทยาลัย ที่มีคุณภาพของชื่อเสียง และงานวิจัยระดับชุมชนท้องถิ่นและประเทศ และมักจะมีการกล่าวถึงในแวดวงการศึกษาระดับนานาชาติ

**มหาวิทยาลัย 3 ดาว** โดยทั่วไปมหาวิทยาลัยที่มีระดับดาว 3 ดวง จะเป็นมหาวิทยาลัย ที่มีความรู้จักกันดีระดับชาติ และได้รับการยอมรับในระดับสากล โดยเป็นสถาบันที่มีชื่อเสียงในด้านการวิจัย และบัณฑิตที่มีความสามารถจากการประเมินผลของนายจ้าง

**มหาวิทยาลัย 4 ดาว** โดยทั่วไปมหาวิทยาลัยที่มีระดับดาว 4 ดวง เป็นมหาวิทยาลัย ที่มีความเป็นสากลสูง และมีความเป็นเลิศในด้านผลงานวิจัยและการเรียนการสอน มีสภาพแวดล้อมที่ดีสำหรับนักเรียน และคณาจารย์

**มหาวิทยาลัย 5 ดาว** มหาวิทยาลัยที่มีระดับดาว 5 ดวง เป็นมหาวิทยาลัยซึ่งได้รับ การยอมรับอย่างกว้างขวางทั่วโลกในเรื่องของความกว้างขวางของพื้นที่ ชื่อเสียงที่ได้รับการยอมรับระดับสูง มีสิ่งอำนวยความสะดวกที่ทันสมัย มีงานวิจัยและคณาจารย์ที่มีชื่อเสียงและได้รับการยอมรับในระดับสากล

**การจัดอันดับมหาวิทยาลัยสีเขียว UI GreenMetric**

มหาวิทยาลัยสีเขียว (Green University) คือ มหาวิทยาลัยที่มีการพัฒนา ฟื้นฟูอนุรักษ์ และสร้างการมีส่วนร่วม ตลอดจนการบูรณาการองค์ความรู้ และกิจกรรมเกี่ยวกับการอนรักษ์ ทรัพยากรธรรมชาติ พลังงานและสิ่งแวดล้อม การพัฒนาแบบพึ่งพาตนเองบนพื้นฐานของความ สมดุล ระหว่างระบบนิเวศและสุขภาวะของคนอย่างมีความสุข การพัฒนาระบบการเรียนการสอน การวิจัย การบริการวิชาการตลอดจนกิจกรรมต่าง ๆ ของมหาวิทยาลัยที่ตอบสนองต่อการอนุรักษ์ สิ่งแวดล้อม พลังงาน และสร้างสุขภาวะที่ดีแก่คนในองค์กรและชุมชนบนพื้นฐานของการมีส่วนร่วมของบุคลากร ทุกระดับและทุกภาคส่วน

แนวทางการจัดอันดับจะจัดอย่างกว้าง ๆ บนกรอบแนวคิดเกี่ยวกับสิ่งแวดล้อม ความประหยัด และความเที่ยงธรรม ตัวชี้วัดและหมวดต่าง ๆ ในการจัดอันดับจะมีความเกี่ยวเนื่องกับแนวคิด การจัดอันดับกรีนเมตริกเมื่อปี ค.ศ. 2010 มีมหาวิทยาลัยเข้าร่วม 95 แห่งจาก 35 ประเทศ ในปี ค.ศ. 2016 มีมหาวิทยาลัยเข้าร่วมการจัดอันดับ 515 แห่งจาก 75 ประเทศทั่วโลก ซึ่งแสดงให้เห็นว่า ยูไอ กรีนเมตริก เป็นที่รู้จักในฐานะการจัดอันดับมหาวิทยาลัยด้านความยั่งยืนระดับโลกแห่งแรกและแห่งเดียว

**วัตถุประสงค์ของการร่วมจัดอันดับมหาวิทยาลัยสีเขียว**

1. เพื่อมีส่วนร่วมในวงวาทกรรมทางวิชาการที่ว่าด้วยความยั่งยืนในการศึกษาและการสร้างมหาวิทยาลัยสีเขียว

2. เพื่อส่งเสริมให้เกิดความเปลี่ยนแปลงในสังคมที่มีมหาวิทยาลัยเป็นผู้นำไปสู่เป้าหมายแห่งความยั่งยืน

3. เพื่อเป็นเครื่องมือในการประเมินตนเองด้านความยั่งยืนของวิทยาเขต สำหรับ สถาบันอุดมศึกษาทั่วโลก

4. เพื่อสื่อสารให้รัฐบาล หน่วยงานด้านสิ่งแวดล้อมทั้งในประเทศและต่างประเทศ และสังคมได้ทราบถึงโครงการเกี่ยวกับความยั่งยืนในวิทยาเขต

**ประโยชน์ที่ได้รับจากการร่วมจัดอันดับมหาวิทยาลัยสีเขียว**

มหาวิทยาลัยที่เข้าร่วมการจัดอันดับยูไอ กรีนเมตริก โดยส่งข้อมูลเพื่อร่วมในการจัดอันดับนั้นจะได้รับคุณประโยชน์หลายประการจากการเข้าร่วมโดยไม่เสียค่าใช้จ่ายใดๆ ดังนี้

1. ความเป็นนานาชาติ (Internationalization and Recognition) การเข้าร่วมในการจัดอันดับยูไอ กรีนเมตริก จะช่วยสร้างเสริมความพยายามที่จะทำให้มหาวิทยาลัยมีความเป็นสากล และได้รับการยอมรับ โดยให้ความพยายามดังกล่าวของมหาวิทยาลัยเป็นที่ประจักษ์บนแผนที่โลก

2. ความตระหนักเกี่ยวกับความยั่งยืน (Increasing Awareness of Sustainability Issues) การเข้าร่วมการจัดอันดับจะช่วยสร้างความตระหนักถึงความสำคัญของความยั่งยืน ทั้งในระดับภายในและภายนอกมหาวิทยาลัยโลกกำลังเผชิญกับปัญหาในระดับสากล ซึ่งนับเป็น ความท้าทายที่ไม่เคยเกิดขึ้นมาก่อน เช่น แนมโน้มจำนวนประชากร ภาวะโลกร้อน การแสวงหาผลประโยชน์จากทรัพยากรธรรมชาติแบบเกินควร การขาดแคลนน้ำ อาหาร และความยั่งยืน การจัดอันดับยูไอ กรีนเมตริกทำให้เห็นถึงบทบาทสำคัญที่สถาบันอุดมศึกษาจะสามารถช่วยสร้าง ความตระหนัก โดยทำการประเมิน และเปรียบเทียบความพยายามด้านการศึกษาเพื่อการพัฒนาที่ยั่งยืน งานวิจัยด้านความยั่งยืน มหาวิทยาลัยสีเขียว และการขยายบริการเชิงรุกสู่สังคม

3. ความเปลี่ยนแปลงทางสังคมและการลงมือปฏิบัติ (Social Change and Action) ยูไอ กรีนเมตริกเริ่มต้นด้วยการสร้างความตระหนัก แต่ในอนาคตจะมีการนำไปปรับใช้ เพื่อกระตุ้นให้เกิดการเปลี่ยนแปลงอย่างแท้จริง โดยจำเป็นต้องจะแปรความเข้าใจให้เป็นการกระทำ สิ่งนี้นับว่ามีความสำคัญมาก

4. ความเป็นเครือข่ายร่วมกัน (Networking) ผู้เข้าร่วมการจัดอันดับยูไอ กรีนเมตริกทั้งหมดจะถือว่าเป็นสมาชิกของเครือข่าย การจัดอันดับมหาวิทยาลัยสีเขียวโลก ยูไอ กรีนเมตริก (UI GreenMetric World University Ranking Network) โดยอัตโนมัติ ในเครือข่ายนี้ผู้เข้าร่วมจะสามารถสร้างเครือข่ายกับผู้เข้าร่วมทั่วโลกได้

**2.2 เป้าหมายในการพัฒนามหาวิทยาลัยราชภัฏราชนครินทร์**

จากบริบทการเปลี่ยนแปลงทั้งภายในและภายนอกประเทศ ทั้งในด้านโครงสร้างเศรษฐกิจ สังคม เทคโนโลยี การเปลี่ยนแปลงของโครงสร้างประชากร ตลอดจนนโยบายภาครัฐที่มีผลกระทบต่อภาคอุตสาหกรรม และการศึกษา ส่งผลให้สถาบันการศึกษาซึ่งมีบทบาทสำคัญในการผลิตและพัฒนากำลังคนเพื่อรองรับตลาดแรงงานต้องปรับตัวทั้งในด้านกระบวนการจัดการเรียนการสอน และการพัฒนาศักยภาพของบัณฑิตให้สอดรับกับความต้องการของตลาดแรงงานในศตวรรษที่ 21 ซึ่งเปลี่ยนแปลง อย่างรวดเร็ว

มหาวิทยาลัยราชภัฏราชนครินทร์ ในฐานะสถาบันอุดมศึกษาที่มีพันธกิจหลักในการพัฒนาท้องถิ่นและผลิตบัณฑิตที่มีคุณภาพ จึงต้องปรับตัวและยกระดับการจัดการศึกษาให้ตอบสนองต่อบริบท ที่เปลี่ยนแปลง และเพื่อให้การดำเนินงานของมหาวิทยาลัยเป็นไปอย่างมีทิศทาง ชัดเจน และยั่งยืน มหาวิทยาลัยราชภัฏราชนครินทร์จึงได้ทบทวนและจัดทำแผนปฏิบัติราชการ พ.ศ. 2568-2570 เพื่อใช้เป็นกรอบในการขับเคลื่อนยุทธศาสตร์การพัฒนาในทุกมิติอันจะนำไปสู่การยกระดับคุณภาพการศึกษา การวิจัย การบริการวิชาการ และการทำนุบำรุงศิลปวัฒนธรรมให้มีความเข้มแข็ง ซึ่งมีเป้าหมายในการพัฒนามหาวิทยาลัย ดังนี้

**ยุทธศาสตร์ที่ 1** การพัฒนาท้องถิ่น

เป้าหมายการพัฒนา

1. การพัฒนาพื้นที่ (ชุมชน/ท้องถิ่น) ให้มีศักยภาพในการพึ่งพาตนเอง

2. วิสาหกิจขนาดกลางและขนาดย่อม (SMEs) มีศักยภาพ และสามารถแข่งขันได้ (พัฒนาศักยภาพด้านการผลิต การตลาด/การนำเสนอสินค้า)

3. บุคลากรทางการศึกษา สามารถพัฒนาศักยภาพทางการศึกษาได้ตลอดเวลา (หลักสูตรระยะสั้น หลักสูตรออนไลน์)

4. โรงเรียน (พัฒนาเด็ก/เยาวชน) มีความพร้อมด้านเทคโนโลยีด้านการสอนออนไลน์ และส่งเสริมให้เด็กเกิดการเรียนรู้ได้ทุกคน

5. พัฒนาแหล่งเรียนรู้ เพื่อเป็นแหล่งเรียนรู้ในการเพิ่มทักษะอาชีพ วิถีการดำรงชีวิต แหล่งเรียนรู้ทางศิลปวัฒนธรรมและภูมิปัญญาท้องถิ่น ที่เป็นที่ยอมรับของสังคม

**ยุทธศาสตร์ที่ 2** การผลิตและพัฒนาครู

เป้าหมายการพัฒนา

1. พัฒนาหลักสูตรครู เพื่อให้นักศึกษามีความรู้ในศาสตร์ที่ทันกับการเปลี่ยนแปลงของโลกยุคปัจจุบัน

2. ผลิตและพัฒนานักศึกษาครู เพื่อให้บัณฑิตครูมีอัตลักษณ์สมรรถนะและคุณภาพตามมาตรฐานวิชาชีพ พร้อมด้วยคุณลักษณะที่พึงประสงค์ และสามารถประกอบอาชีพอื่นได้

**ยุทธศาสตร์ที่ 3** การยกระดับคุณภาพการศึกษา

เป้าหมายการพัฒนา

1. พัฒนาหลักสูตร เพื่อตอบสนองความต้องการของตลาดแรงงาน/สถานประกอบการโดยความร่วมมือจากภาคเอกชน สถานประกอบการ และหน่วยงานภาครัฐในการพัฒนาหลักสูตรร่วมกัน

2. ผลิตและพัฒนานักศึกษา เพื่อเป็นบัณฑิตที่ตรงกับความต้องการของตลาดแรงงาน/สถานประกอบการ และเป็นนักนวัตกรรมรุ่นใหม่ (นักนวัตกรรม แบ่งเป็น 5 กลุ่ม ได้แก่ 1) นักประดิษฐ์ 2) ผู้ที่มีจินตนาการคิดสร้างสรรค์ 3) ผู้ที่มีมนุษยธรรม 4) ผู้ริเริ่ม บุกเบิก 5) ผู้ประกอบการวิสาหกิจ)

**ยุทธศาสตร์ที่ 4** การพัฒนาระบบบริหารจัดการ

เป้าหมายการพัฒนา

1. พัฒนาระบบบริหารจัดการ พร้อมรองรับต่อการเปลี่ยนแปลงในสถานการณ์ปัจจุบันอย่างทันท่วงที

2. พัฒนาระบบเทคโนโลยีสารสนเทศ/ฐานข้อมูล เพื่อยกระดับในการพัฒนามหาวิทยาลัย และพื้นที่

3. พัฒนากลยุทธ์เพื่อสร้างความมั่นคงทางการเงิน

4. พัฒนาศักยภาพอาจารย์ ให้มีความเป็นมืออาชีพ ใน 3 มิติ คือ ความเป็นครู (การสอน) นักวิชาการในศาสตร์วิชาชีพ (การทำวิจัย) และนักพัฒนา นักวิชาการรับใช้สังคม

5. พัฒนาศักยภาพบุคลากรอย่างต่อเนื่องเพื่อเพิ่มประสิทธิผลในการปฏิบัติงาน และสร้างความก้าวหน้าในสายงาน

นอกจากเป้าหมายการพัฒนาภายใต้การดำเนินงานตามยุทธศาสตร์ทั้ง 4 ยุทธศาสตร์ เพื่อขับเคลื่อนแผนปฏิบัติราชการ มหาวิทยาลัยราชภัฏราชนครินทร์ พ.ศ. 2568-2570 ให้บรรลุวิสัยทัศน์ “มหาวิทยาลัยชั้นนำรับใช้สังคมของภาคตะวันออก เพื่อสร้างนวัตกรรมสู่การพัฒนาที่ยั่งยืน” แล้วนั้น มหาวิทยาลัยราชภัฏราชนครินทร์ยังได้กำหนดเป้าหมายการพัฒนาที่ยั่งยืน หรือ Sustainable Development Goals (SDGs) โดยมีทิศทางการพัฒนา ดังนี้

| Sustainable Development Goals (SDGs) | เป้าหมายการพัฒนาที่ยั่งยืน |
| --- | --- |
| **เป้าหมายที่ 3 สร้างหลักประกันการมีสุขภาวะที่ดี และส่งเสริมความเป็นอยู่ที่ดีสำหรับทุกคนในทุกช่วงวัย (Ensure healthy lives and promote well-being for all at all ages)**  - เสริมสร้างความรู้ด้านสุขภาพ และการป้องกันการใช้ยาเสพติดในสถาบันอุดมศึกษา |
| **เป้าหมายที่ 4 สร้างหลักประกันว่าทุกคนมีการศึกษาที่มีคุณภาพอย่างครอบคลุมและเท่าเทียม และสนับสนุนโอกาสในการเรียนรู้ตลอดชีวิต (Ensure inclusive and equitable quality education and promote lifelong learning opportunities for all)**  - บัณฑิตมีทักษะทางเทคนิคและอาชีพ สำหรับการจ้างงาน การมีงานที่ดี และการเป็นผู้ประกอบการ |
| Sustainable Development Goals (SDGs) | **เป้าหมายที่ 7 สร้างหลักประกันว่าทุกคนเข้าถึงพลังงานสมัยใหม่ในราคาที่สามารถซื้อหาได้ เชื่อถือได้ และยั่งยืน (Ensure access to affordable, reliable, sustainable and modern energy for all)**  - มุ่งการพัฒนาพัฒนาศักยภาพบุคลากรเพื่อรองรับชุมชนเข้าสู่ความเป็นกลางทางคาร์บอนและการปล่อยก๊าซเรือนกระจกสุทธิเป็นศูนย์  - สร้างการรับรู้ด้านกลไกคาร์บอนฟุตพรินท์และคาร์บอนเครดิตให้กับชุมชนท้องถิ่น |
| **เป้าหมายที่ 8 ส่งเสริมการเจริญเติบโตทางเศรษฐกิจที่ต่อเนื่อง ครอบคลุม และยั่งยืน การจ้างงานเต็มที่และ มีผลิตภาพ และการมีงานที่มีคุณค่าสำหรับทุกคน (Promote sustained, inclusive and sustainable economic growth, full and productive employment and decent work for all)**  - มุ่งการพัฒนาที่สนับสนุนกิจกรรมในการทำงานที่มีประสิทธิภาพเพื่อให้ได้ผลที่มีคุณภาพ การสร้างงานที่สมควร ความเป็นผู้ประกอบการ ความสร้างสรรค์และนวัตกรรม และส่งเสริมการเกิดและการเติบโตของวิสาหกิจ  - การท่องเที่ยวที่ยั่งยืนที่จะสร้างงาน และส่งเสริมวัฒนธรรม และ ผลิตภัณฑ์ท้องถิ่น |
| **เป้าหมายที่ 11 ทำให้เมืองและการตั้งถิ่นฐานของมนุษย์ มีความครอบคลุม ปลอดภัย ยืดหยุ่นต่อการเปลี่ยนแปลง และยั่งยืน (Make cities and human settlements inclusive, safe, resilient and sustainable)**  - เป็นแหล่งเรียนรู้เกี่ยวกับศิลปวัฒนธรรมและภูมิปัญญาท้องถิ่น เพื่อเสริมสร้างความรู้และความเข้าใจในศิลปะท้องถิ่น และสร้างองค์ความรู้และนำทุนทางวัฒนธรรม มาใช้ในการพัฒนาเศรษฐกิจสร้างสรรค์ที่ยั่งยืน |
| **เป้าหมายที่ 17 เสริมความเข้มแข็งให้แก่กลไกการดำเนินงานและฟื้นฟูสภาพหุ้นส่วนความร่วมมือระดับโลกสำหรับการพัฒนาที่ยั่งยืน (Strengthen the means of implementation and revitalize the global partnership for sustainable development)** |